Li Santil hu APOCALIPSIS 1\nLi Hu Apocalipsis li Quixtz'i̱ba li San Juan\nLi quic'utbesi̱c chiru laj Juan xban li Jesucristo\n1 Li tz'i̱banbil sa' li hu a'in quic'utbesi̱c chiru li Jesucristo xban li Dios. Quixc'utbesi chiru li Jesucristo re nak a'an chic ta̱c'utbesi̱nk re chiruheb laj pa̱banel li c'a'ru ta̱c'ulma̱nk chi se̱b. Jo'can nak li Jesucristo quixtakla lix ángel chixc'utbesinquil a'in chiru laj Juan laj c'anjel chiru. 2 Ut a'an quixye resil chixjunil li quic'utbesi̱c chiru. A'an a'in li quixye li Dios jo' quic'utbesi̱c chiru laj Juan xban li Jesucristo. 3 Us xak re li ani naril xsa' li hu a'in ut naxq'ue retal li c'a'ru naxye. Us xak re li ani naxba̱nu li c'a'ru tz'i̱banbil chi sa' xban nak relic chi ya̱l nak yo̱ chi cuulac xk'ehil nak ta̱c'ulma̱nk li c'a'ru naxye.\nLaj Juan quixtakla xsahil xch'o̱leb li cuukub ch'u̱taleb chi aj pa̱banel aran Asia\n4 La̱in laj Juan. Yo̱quin chi tz'i̱bac e̱riq'uin la̱ex li cuukub ch'u̱talex chi aj pa̱banel li cuanquex aran Asia. A' taxak li usilal ut li tuktu̱quilal chi cua̱nk e̱riq'uin li naxq'ue li Dios li ac cuan chak sa' xticlajic, li cuan anakcuan, ut li cua̱nk chi junelic, ut li naxq'ue li Santil Musik'ej li cuan cui' lix lok'laj c'ojariba̱l li Ka̱cua'. 5 A' taxak li usilal ut li tuktu̱quilal chicua̱nk e̱riq'uin li naxq'ue li Jesucristo li ti̱c xch'o̱l chixyebal li ya̱l. Li Jesucristo a'an li xbe̱n li quicuacli chi yo'yo sa' xya̱nkeb li camenak. A'an li k'axal nim xcuanquil sa' xbe̱neb chixjunileb li cuanqueb xcuanquil sa' ruchich'och'. A'an quirahoc ke ut a'an qui-isin re li kama̱c nak quihoye' lix quiq'uel nak quicam sa' kac'aba'. 6 A'an naq'uehoc kacuanquil re toc'anjelak chok' aj tij chiru li Acuabej Dios. Lok'oninbil taxak li Jesucristo. Nimanbilak taxak ru ut a'an taxak chicua̱nk xcuanquil sa' xbe̱n chixjunil chi junelic k'e cutan. Jo'can taxak. 7 Q'uehomak retal. A'an ta̱cha̱lk chak sa' li chok ut chixjunileb te'ilok re. Te'ril ajcui' eb li que'camsin re. Chixjunileb li cuanqueb sa' ruchich'och' te'yot'ek' xch'o̱l ut te'ya̱bak xban li raylal li te'xc'ul. Jo'can taxak chic'ulma̱nk. 8 Quixye li Ka̱cua' Dios: —La̱in quinyo'obtesin re chixjunil ut la̱in tinsachok re chixjunil. La̱in li Alfa ut li Omega. Ut k'axal nim incuanquil, chan li nimajcual Dios.\nNak quic'utbesi̱c li Cristo chiru laj Juan sa' visión\n9 La̱in laj Juan, le̱ rech aj pa̱banelil. La̱in xintz'akon ajcui' riq'uin xcuybal li raylal sa' xc'aba' li Jesucristo e̱rochben la̱ex li sic'bil e̱ru xban li Ka̱cua'. La̱in cuanquin arin sa' li na'ajej Patmos li sutsu riq'uin ha' xban nak xinch'olob xya̱lal li ra̱tin li Dios ut xinye resil li Jesucristo. 10 Sa' li cutan nak nakach'utub kib chixlok'oninquil li Ka̱cua', riq'uin xcuanquil li Santil Musik'ej, li Dios quixc'utbesi jun li visión chicuu. Quicuabi jun xya̱b cux chicuix. Chanchan xya̱b jun li trompeta yo̱ chi ec'a̱nc. 11 Quixye cue: —Li c'a'ru tinc'utbesi cha̱cuu ta̱tz'i̱ba sa' jun li botbil hu ut ta̱takla riq'uineb li cuukub ch'u̱taleb laj pa̱banel li cuanqueb sa' xcue̱nt Asia. Takla riq'uineb li cuanqueb Efeso, Esmirna, ut Pérgamo. Ut ta̱takla ajcui' riq'uineb li cuanqueb Tiatira, Sardis, Filadelfia ut Laodicea, chan. 12 Ut nak quin-iloc chicuix chirilbal ani yo̱ chi a̱tina̱nc cue, quicuil cuukub li candelero cuan xxamlel yi̱banbil riq'uin oro. 13 Ut sa' xya̱nkeb li candelero xakxo li C'ajolbej. Chanchan na-iloc jun cui̱nk nak quicuil. Toj chi rok nacuulac xnimal rok li rak'. Cuan jun c'a̱mal sa' yi̱banbil riq'uin oro chire xch'o̱l. 14 Li rismal xjolom sak sak jo' xsakal li nok' lana. Chanchan xsakal li nieve. Ut lix nak' ru nalemtz'un chanchan xam. 15 Li rok nalemtz'un chanchan li cha̱bil ch'i̱ch' bronce ut cakjorin chanchan li k'an ch'i̱ch' nak cuan sa' xam. Nak naa̱tinac chanchan xya̱b lix cau ok li palau. 16 Sa' lix nim uk' chapcho cuukub li chahim. Ut sa' re cuan jun li ch'i̱ch' ca' pac'al xk'esnal. C'ajo' nalemtz'un li ru. Chanchan nak nalemtz'un li sak'e. 17 Nak quicuil ru quint'ane' chi rok. Chanchan camenak quincana. Ut a'an quixq'ue lix nim uk' sa' inbe̱n ut quixye cue: —Matxucuac. La̱in li ac cuanquin chak sa' xticlajic li ruchich'och' ut cua̱nkin chi junelic k'e cutan. 18 La̱in yo'yo̱quin. La̱in quincam, abanan yo'yo̱quin chic chi junelic k'e cutan. La̱in cuan incuanquil sa' xbe̱n li ca̱mc. Ut la̱in ajcui' yal cue sa' xbe̱n li na'ajej li neque'xic cui' li camenak. 19 Tz'i̱ba retalil li c'a'ru yo̱cat chirilbal xban nak a'an retalil li yo̱ chi c'ulma̱nc anakcuan ut li ta̱c'ulma̱nk mokon. 20 Lix ya̱lal li cuukub chi chahim li xacuil sa' lin nim uk', a'an li retalileb li cuukub lix takl li Dios li neque'iloc reheb li cuukub ch'u̱tal chi aj pa̱banel. Ut lix ya̱lal li cuukub chi candelero, a'an retalileb li cuukub ch'u̱tal chi aj pa̱banel.


SAN MATEO 9 KEK - Li Jesús quixqˈuirtesi jun li sic - Bible Gateway\nSAN MATEO 9 Kekchi (KEK)\nLi Jesús quixqˈuirtesi jun li sic aran Capernaum\n9 Ut li Jesús qui‑oc cuiˈchic saˈ jun li jucub ut quikˈaxon jun pacˈal li palau ut quicuulac saˈ lix tenamit. 2 Ut aran queˈxcˈam riqˈuin li Jesús jun li cui̱nk sic li rok ut sic li rukˈ yocyo chiru xcuarib. Ut li Jesús quixqˈue retal nak eb li cui̱nk aˈan nequeˈxpa̱b nak naru tixqˈuirtesi li yaj. Joˈcan nak quixye re li yaj: ―At cui̱nk cauhak taxak a̱chˈo̱l. Ac xcuyman xsachman la̱ ma̱c.― 3 Ut cuanqueb junju̱nk saˈ xya̱nkeb laj tzˈi̱b yo̱queb chixyebal saˈ xchˈo̱leb: ―Li cui̱nk aˈin naxjuntakˈe̱ta rib riqˈuin li Dios, chanqueb. 4 Li Jesús ac naxnau li cˈaˈru yo̱queb chixcˈoxlanquil ut quixye reheb: ―¿Cˈaˈut nak yo̱quex chixcˈoxlanquil li incˈaˈ us? 5 ¿Bar cuan li us tinye re li yaj re nak ta̱cˈutu̱nk che̱ru nak cuan incuanquil? ¿Ma tinye re, “Cuybil sachbil la̱ ma̱c” malaj ut tinye re, “Cuaclin ut be̱n”? 6 La̱in tincˈut che̱ru nak la̱in li Cristo li Cˈajolbej ut cuan incuanquil saˈ ruchichˈochˈ chixcuybal xsachbal li ma̱c, chan. Joˈcan nak quixye re li yaj: ―Cuaclin, cˈam la̱ chˈa̱t ut ayu saˈ la̱ cuochoch, chan. 7 Tojoˈnak quicuacli li cui̱nk ut co̱ saˈ rochoch. 8 Nak li qˈuila tenamit queˈril li quicˈulman, queˈxucuac ut queˈxqˈue xlokˈal li Dios li quiqˈuehoc chak xcuanquil li Jesús chi qˈuirtesi̱nc ut chi cuyuc ma̱c.\nNak quibokeˈ laj Mateo xban li Jesús\n9 Ut li Jesús qui‑el aran Capernaum ut quinumeˈ saˈ li naˈajej bar nequeˈcˈuluc cuiˈ toj. Quiril jun li cui̱nk aj Mateo xcˈabaˈ. Cˈojcˈo aran xban nak aˈan aj titzˈol toj. Ut li Jesús quixye re: ―China̱ta̱ke.― Ut laj Mateo quicuacli ut quixta̱ke. 10 Ut chirix aˈan li Jesús co̱ saˈ li rochoch laj Mateo chi cuaˈac. Cˈojcˈo saˈ me̱x rochbeneb lix tzolom nak queˈcuulac nabaleb laj titzˈol toj rochbeneb nabaleb chic li rech aj ma̱quil. Ut queˈcˈojla saˈ me̱x chi cuaˈac rochben li Jesús. 11 Ut nak queˈril aˈan, eb laj fariseo queˈxye reheb lix tzolom li Jesús: ―¿Cˈaˈut nak nacuaˈac laj tzolol e̱re rochbeneb laj titzˈol toj ut rochbeneb laj ma̱c? chanqueb. 12 Nak quirabi li cˈaˈru quipatzˈeˈ reheb lix tzolom, li Jesús quixye: ―Li cauheb ma̱cˈaˈ na‑oc cuiˈ aj banonel reheb. Aban li yajeb, aˈaneb li teˈraj banecˈ. 13 Cheqˈuehak biˈ e̱chˈo̱l chixtaubal ru li xya̱lal li a̱tin aˈin: “li kˈaxal lokˈ chicuu, aˈan li uxta̱na̱nc u ut ma̱cuaˈ li mayejac xul”. La̱in incˈaˈ xinchal chixsicˈbal li ti̱queb xchˈo̱l. Xinchal ban chixsicˈbaleb laj ma̱c re nak teˈyotˈekˈ xchˈo̱l teˈxjal xcˈaˈux, chan li Jesús.\nLi Jesús quixchˈolob xya̱lal li ayunic\n14 Ut queˈcuulac lix tzolom laj Juan riqˈuin li Jesús ut queˈxye re: ―La̱o nakaba̱nu ka‑ayu̱n rajlal ut eb laj fariseos nequeˈxba̱nu x‑ayu̱n. ¿Cˈaˈut nak la̱ tzolom incˈaˈ nequeˈxba̱nu x‑ayu̱n? chanqueb. 15 Ut li Jesús quichakˈoc ut quixye reheb li tijleb aˈin: ―¿Ma naru ta biˈ nak rahak saˈ xchˈo̱leb li nequeˈbokeˈ riqˈuin sumla̱c nak toj cuan li be̱lomej saˈ xya̱nkeb? La̱in joˈ jun li be̱lomej. Ta̱cuulak xkˈehil nak tin‑isi̱k saˈ xya̱nkeb tojoˈnak teˈxba̱nu x‑ayu̱n eb lin tzolom, chan.\nLi najter naˈleb incˈaˈ naxcˈam rib riqˈuin li acˈ naˈleb\n16 Ma̱ ani naxxi̱ti junak kˈel tˈicr riqˈuin acˈ tˈicr. Cui ut naxxi̱ti riqˈuin acˈ tˈicr nak tixpuchˈ, ta̱cˈosk li acˈ tˈicr ut naxnimobresi xpejelal li kˈel tˈicr. 17 Ut ma̱ ani naqˈuehoc acˈ vino saˈ li kˈel bo̱ls tzˈu̱m. Cui tixqˈue li acˈ vino saˈ li kˈel bo̱ls tzˈu̱m, ta̱puqˈuekˈ li kˈel tzˈu̱m, ta̱hoyekˈ li vino, ut ta̱osokˈ ajcuiˈ li bo̱ls tzˈu̱m. Li acˈ vino saˈ acˈ bo̱ls tzˈu̱m naqˈueman. Chi joˈcan ma̱cˈaˈ nasachman, chan li Jesús.\nLi Jesús quixyoˈobtesi cuiˈchic lix rabin laj Jairo\n18 Nak yo̱ chixyebal li cˈaˈak re ru aˈin reheb, quicuulac riqˈuin jun li cui̱nk xcomoneb li xbe̱nil saˈ li cab li nequeˈxchˈutub cuiˈ ribeb laj judío. Quixcuikˈib rib chiru li Jesús ut quixye re: ―Lin rabin tojeˈ ta̱ca̱mk. Tatxic taxak ut ta̱qˈue raj la̱ cuukˈ saˈ xbe̱n, ut ta̱yoˈla̱k raj cuiˈchic, chan. 19 Quicuacli li Jesús ut co̱ chirix rochbeneb lix tzolom. 20 Ut cuan jun li ixk cablaju chihab xticlajic xyajel. Junelic yo̱ lix yajel li ixk aˈan ut incˈaˈ chic natzˈap lix quiqˈuel. Quijiloc chixcˈatk li Jesús nak yo̱ chi xic, ut quixchˈeˈ li rakˈ. 21 Usta caˈaj cuiˈ li rakˈ tinchˈeˈ, tinqˈuira̱k, chan saˈ xchˈo̱l li ixk. 22 Ut li Jesús quixakli ut qui‑iloc chirix. Quiril li ixk ut quixye re: ―Kanaˈ, cauhak taxak a̱chˈo̱l. Xban nak xapa̱b nak cuan incuanquil cha̱qˈuirtesinquil, joˈcan nak xatqˈuira, chan. Ut saˈ ajcuiˈ li ho̱nal aˈan, li ixk quiqˈuira. 23 Chirix chic aˈan li Jesús co̱ saˈ rochoch laj Jairo. Nak quicuulac saˈ li rochoch, quirileb li yo̱queb chixya̱basinquil li xo̱lb ut li japjo̱queb re chi ya̱bac xban xcamic li xkaˈal. 24 Ut quixye reheb: ―Elenkex arin. Li xkaˈal aˈin yal cua̱rc yo̱. Moco camenak ta, chan reheb. Ut li tenamit queˈoc chixseˈenquil. 25 Ut nak ac xrisiheb li tenamit chirix cab, li Jesús qui‑oc cuan cuiˈ li xkaˈal ut quixchap chi rukˈ ut li xkaˈal quicuacli cuiˈchic chi yoˈyo. 26 Ut li cˈaˈru quixba̱nu li Jesús, qui‑el resil saˈ chixjunil li naˈajej aˈan.\nLi Jesús quixqˈue chi iloc li cuib chi mutzˈ\n27 Ut nak qui‑el aran li Jesús, cuib li mutzˈ yo̱queb chi ta̱ke̱nc re ut japjo̱queb re chixyebal: ―Chacuuxta̱na taxak ku, at ralal xcˈajol li rey David.― 28 Nak ac x‑oc li Jesús saˈ li cab, queˈoc ajcuiˈ li mutzˈ riqˈuin ut li Jesús quixye: ―¿Ma nequepa̱b nak cuan incuanquil che̱qˈuirtesinquil? chan reheb. Ut eb aˈan queˈchakˈoc ut queˈxye: ―Nakapa̱b, Ka̱cuaˈ.― 29 Tojoˈnak li Jesús quixchˈeˈ li xnakˈ ruheb ut quixye: ―Chanru nak xepa̱b, joˈcan ajcuiˈ nak chi‑uxk li cˈaˈru te̱raj.― 30 Ut queˈiloc li xnakˈ ruheb. Ut li Jesús quixye reheb: ―Cherabi chi us li cˈaˈru tinye e̱re. Ma̱ ani aj iqˈuin te̱serakˈi li cˈaˈru xecˈul, chan reheb. 31 Caˈaj cuiˈ tzˈakal queˈel aran nak queˈoc chixserakˈinquil resil saˈ chixjunil li naˈajej aˈan li cˈaˈru quixba̱nu li Jesús reheb.\nLi Jesús quixqˈuirtesi li cui̱nk mem\n32 Tojeˈ ajcuiˈ teˈe̱lk eb aˈan nak quicˈameˈ chak riqˈuin li Jesús jun li cui̱nk mem. Cuan ma̱us aj musikˈej riqˈuin. 33 Li Jesús quirisi li ma̱us aj musikˈej riqˈuin ut li cui̱nk qui‑oc chi a̱tinac. Cˈajoˈ nak queˈsach xchˈo̱l li tenamit ut queˈxye: ―Ma̱ jun cua kilom aˈin saˈ li katenamit Israel.― 34 Aban eb laj fariseo queˈxye: ―Riqˈuin xcuanquil laj tza narisiheb li ma̱us aj musikˈej li cui̱nk aˈan, chanqueb.\nLi Jesús quiril xtokˈoba̱l ruheb li tenamit\n35 Ut li Jesús yo̱ xbeninquil saˈ eb li tenamit junju̱nk ut saˈ eb ajcuiˈ li cˈaleba̱l. Quixcˈut li xya̱lal chiruheb saˈ li cab li nequeˈxchˈutub cuiˈ ribeb laj judío ut quixchˈolob xya̱lal lix nimajcual cuanquilal li Dios chiruheb. Ut yo̱ chixqˈuirtesinquil chixjunil li qˈuila pa̱y chi yajel ut li raylal. 36 Ut nak quirileb li qˈuila tenamit, quixtokˈobaheb ru xban nak tacuajenakeb ut raheb saˈ xchˈo̱l. Chanchaneb li carner li ma̱cˈaˈ aj ilol reheb. 37 Tojoˈnak quixye reheb lix tzolom, ―Relic chi ya̱l nabaleb li incˈaˈ nequeˈxnau li xya̱lal. Abanan moco qˈuiheb ta li teˈxye li xya̱lal reheb. Chanchaneb li ru li acui̱mk li ma̱cˈaˈ aj sicˈol re. 38 Joˈcan ut tinye e̱re nak te̱tzˈa̱ma chiru li Ka̱cuaˈ re nak aˈan tixtaklaheb laj cˈanjel chixchˈolobanquil li xya̱lal chiruheb, chan li Jesús.


Kʼaʼut naq li Yos Inkʼaʼ Narisi li Rahilal? — RE TATRUUQ CHI TZOLOK Watchtower\nEBʼ LI TASAL HU\nLi raqal li Santil Hu\nbh tzolom 11 ebʼ li perel 106-114\nMaakʼaʼ arin li bʼideo li nakaasikʼ.\nChaakuy qamaak, inkʼaʼ xchap li bʼideo.\nKʼAʼUT NAQ XNUMTAAK LI RAHILAL?\nKITIKLA CHAQ JUN NIMLA CHʼAʼAJKILAL\nKʼAʼUT TOJ WANK LI RAHILAL?\nCHANRU TAAWOKSI LI XMAATAN LI YOS?\nMa li Yos nakʼamok chaq re li rahilal?\nKʼaru li chʼaʼajkilal kitikla chaq saʼ li naʼajej Eden?\nChanru trisi li Yos chixjunil li rahilal?\n1, 2. Kʼaru nekeʼrahoʼk wiʼ saʼ xchʼool ebʼ li poyanam ut kʼaru li patzʼom nekeʼxbʼaanu?\nSAʼ JUN li tenamit naabʼalebʼ li ixq ut li kokʼal keʼkamk xbʼaan jun li nimla yalok. Li tenamit aʼin maakʼaʼ chik rusilal xbʼaanebʼ li yalok. Chixjunilebʼ li qas qiitzʼin li keʼkamk saʼ li nimla yalok aʼin keʼmuqeʼk chixjunilebʼ saʼ jun li nimla jul. Chire li jul aʼin keʼxkʼe li kokʼ krus ut chiruhebʼ li krus naxye: «Kʼaʼut kikʼulmank li rahilal aʼin?». Naabʼalebʼ li qas qiitzʼin nekeʼxye aʼin naq nekeʼxkʼul junaq li rahilal; maare naq nakamk junaq li xkomonebʼ xbʼaan li yalok u, li yajel, naq nekeʼkanaak chi maakʼaʼ rochochebʼ malaj naq nekeʼxkʼul junaq chik li rahilal.\n2 Wi li Jehobʼa nim xwankil, narahok, wank xchoxahil naʼlebʼ ut tiik xchʼool, kʼaʼut naq xnumtaak li maaʼusilal saʼ li Ruuchichʼochʼ? Kʼaʼut naq inkʼaʼ narisi li rahilal? Ma ak xnumeʼk junsutaq saʼ laachʼool ebʼ li patzʼom aʼin?\n3, 4. a) Kʼaru li eetalil tooxtenqʼa chi rilbʼal naq moko maak ta xbʼaanunkil li patzʼom re li Yos? b) Kʼaru naxkʼoxla li Yos chirix li maaʼusilal ut li rahilal?\n3 Ma nimla maak xkʼoxlankil kʼaʼut naq li Yos inkʼaʼ narisi li rahilal? Wankebʼ nekeʼxkʼoxla naq li nekeʼxye aʼin nekeʼxkʼutbʼesi naq moko kawebʼ ta xpaabʼal ut inkʼaʼ nekeʼroxloqʼi li Yos. Abʼanan rikʼin rilbʼal xsaʼ li Santil Hu, taakʼe reetal naq saʼ li najter qʼe kutan keʼwank winq ut ixq li keʼxbʼaanu li patzʼom re li Jehobʼa. Qilaq jun li eetalil, laj Habacuc kixye re li Yos: «Kʼaʼut naq nakakʼe chiwil li maaʼusilal ut li raaxiikʼ aʼin? Kʼajoʼ li rahilal ut li elqʼak! Yalaq bʼar wank li wechʼij ibʼ ut li yalok» (Habacuc 1:3).\nLi Jehobʼa trisi chixjunil li rahilal\n4 Naq laj Habacuc kixbʼaanu li patzʼom aʼin, ma kiqʼuseʼk xbʼaan li Jehobʼa? Inkʼaʼ, moko kichʼilaak ta. Li Jehobʼa kixtzʼiibʼa li xkʼaʼuxl laj Habacuc saʼ li Santil Hu, kixtenqʼa chi xtawbʼal ru li patzʼom aʼin ut kikawresiik xpaabʼal. Li Jehobʼa naraj ajwiʼ aatenqʼankil. Li Santil Hu naxye naq li Yos naxkʼe xchʼool chi ‹qilbʼal› (1 Pedro 5:7). Li Yos jwal xikʼ naril li maaʼusilal ut li rahilal chiru yalaq ani (Isaías 55:8, 9). Abʼan wi xikʼ naril li maaʼusilal, kʼaʼut naq xnumtaak li rahilal saʼ xbʼeen li Ruuchichʼochʼ?\n5. Kʼaru nayeemank chirix li rahilal, abʼan kʼaru naxye li Santil Hu?\n5 Naabʼal li poyanam re jalan jalanq li paabʼal nekeʼxpatzʼ rehebʼ laj kʼamol bʼe kʼaʼut naq xnumtaak li rahilal. Ebʼ laj kʼamol bʼe nekeʼxye naq aʼan li Rajom li Yos. Nekeʼxye ajwiʼ naq li Yos ak kixtenebʼ kʼaru tkʼulmanq, joʼ li rahilal. Wankebʼ nekeʼxye naq chʼaʼaj xtawbʼal ru li naxbʼaanu li Yos. Nekeʼxye ajwiʼ naq li Yos naxkʼamebʼ li poyanam ut ebʼ li kokʼal saʼ choxa naq nekeʼkamk. Ut laaʼat ak xaatzol naq maawaʼ li Jehobʼa nakʼamok chaq re li rahilal. Li Santil Hu naxye: «Meekʼoxla naq li Nimajwal Yos naxbʼaanu li maaʼusilal ut li inkʼaʼ us» (Job 34:10).\n6. Kʼaʼut naq ebʼ li qas qiitzʼin nekeʼxye naq li Yos nakʼamok chaq re li rahilal?\n6 Kʼaʼut naq ebʼ li qas qiitzʼin nekeʼxye naq li Yos nakʼamok chaq re li rahilal? Naabʼalebʼ nekeʼxkʼoxla naq li Yos yook chi jolomink re li ruuchichʼochʼ, abʼan inkʼaʼ nekeʼxnaw kʼaru naxkʼut li Santil Hu. Laaʼat ak xaatzol saʼ li Tzolom 3 naq laj Tza yook chi jolomink re li ruuchichʼochʼ.\n7, 8. a) Chanru nekeʼxkʼutbʼesi li qas qiitzʼin li xnaʼlebʼ laj Tza? b) Kʼaʼut nokooxkʼe saʼ rahilal naq laaʼo aj maak ut naq «inkʼaʼ naqanaw joʼqʼe tqakʼul junaq chʼaʼajkilal»?\n7 Li Santil Hu naxchʼolobʼ naq «chixjunil li ruuchichʼochʼ wank rubʼel xwankil li maaʼus», laj Tza (1 Juan 5:19). Peʼyaal naq li raqal aʼin naxchʼolobʼ kʼaʼut wank li maaʼusilal? Ebʼ li qas qiitzʼin nekeʼxkʼutbʼesi li xnaʼlebʼ laj Tza, xbʼaan naq aʼan «nabʼalaqʼink re chixjunil li ruuchichʼochʼ» (Apocalipsis 12:9). Laj Tza nabʼalaqʼink, xikʼ naʼilok ut narahobʼtesink. Kʼajoʼ xyiibʼal ru xnaʼlebʼ! Joʼkanebʼ ajwiʼ xnaʼlebʼ li wankebʼ rubʼel xwankil. Ut aʼin li xbʼeen xyaalal naq wank li rahilal saʼ xbʼeen li Ruuchichʼochʼ.\n8 Saʼ li Tzolom 3 xqil naq li winq aj maak chalen chaq naq laj Adan kixqʼet ribʼ chiru li Yos. Ut aʼin li xkabʼ xyaalal naq wank naabʼal li rahilal. Xbʼaan naq li winq aj maak naraj ut naxkʼe xchʼool chi xtawbʼal li wankilal li wank saʼ Ruuchichʼochʼ. Joʼkan naq wank li yalok, li kaw taqlank ut li chʼaʼajkilal (Eclesiastés 4:1; 8:9). Li Santil Hu naxye: «Inkʼaʼ naqanaw joʼqʼe tqakʼul junaq chʼaʼajkilal» (chaawil Eclesiastés 9:11, 12). Li Jehobʼa moko yook ta xjolominkil li ruuchichʼochʼ. Joʼkan naq ebʼ li poyanam moko nekeʼkoleʼk ta xbʼaan li Yos naq nekeʼxkʼul junaq li rahilal. Aʼin li rox xyaalal naq wank li rahilal saʼ xbʼeen li Ruuchichʼochʼ.\n9. Kʼaʼut chʼolchʼo chiqu naq li Jehobʼa naxnaw kʼaʼut maajiʼ narisi li rahilal?\n9 Naxkʼojobʼ qachʼool xnawbʼal naq moko li Yos ta nakʼamok chaq re li rahilal. Moko aʼan ta wank re naq wank li yalok u, li kamsink, li kaw taqlank, li nimla hiik, ut chixjunil li maaʼusilal. Abʼan aajel ru naq tqanaw kʼaʼut naq li Yos inkʼaʼ narisi li rahilal. Wi li Yos wank xwankil re risinkil li chʼaʼajkilal, kʼaʼut naq maajiʼ naxbʼaanu? Laaʼo naqanaw ru li Jehobʼa ut naqanaw ajwiʼ naq nokooxra. Joʼkan naq chʼolchʼo chiqu naq aʼan naxnaw kʼaʼut maajiʼ narisi li rahilal (1 Juan 4:8).\n10. Kʼaru kixweechʼi rix laj Tza ut chanru kixbʼaanu?\n10 Re xtawbʼal xyaalal kʼaʼut naq li Yos maajiʼ narisi li rahilal, us raj naq tqajultika joqʼe kitiklaak chaq chixjunil li chʼaʼajkilal. Naq laj Tza kixkʼe chi maakobʼk laj Adan ut xʼEva, kitikla chaq jun li nimla chʼaʼajkilal. Laj Tza inkʼaʼ kixweechʼi li xwankil li Jehobʼa xbʼaan naq chʼolchʼo chiru naq maajunwa t-osoʼq, kixweechʼi bʼan li xkʼulubʼ chi awabʼejink. Naq laj Tza kixye naq li Jehobʼa aj tikʼtiʼ ut naq inkʼaʼ naraj naq us wanqebʼ li qas qiitzʼin, kiraj xyeebʼal naq li Jehobʼa inkʼaʼ naxnaw awabʼejink (chaawil Génesis 3:2-5). Kiraj ajwiʼ xyeebʼal naq sa teʼwanq li qas qiitzʼin wi li Jehobʼa inkʼaʼ tjolominq rehebʼ. Chi joʼkan kixweechʼi li xkʼulubʼ chi awabʼejink.\n11. Kʼaʼut naq li Jehobʼa inkʼaʼ kixsach saʼ junpaat li keʼxqʼet ribʼ chiru?\n11 Naq laj Adan ut xʼEva keʼxqʼet ribʼ chiru li Jehobʼa, chanchan tawiʼ keʼxye: «Moko aajel ta ru naq li Jehobʼa tooxjolomi ut laaʼo yaal qe ma tqabʼaanu li us malaj inkʼaʼ». Chanru kixtuqubʼ raj li chʼaʼajkilal aʼin li Jehobʼa? Chanru kixkʼutbʼesi raj li Jehobʼa chiruhebʼ li anjel ut ebʼ li poyanam naq ebʼ aj tikʼtiʼ li keʼxqʼet ribʼ chiru? Ut, chanru kixkʼutbʼesi raj naq chaabʼil li kʼanjel yook xbʼaanunkil? Wankebʼ nekeʼxkʼoxla naq us raj naq li Yos kixsachebʼ li keʼxqʼet ribʼ chiru ut kixyoobʼtesi raj jun chik li winq ut jun li ixq. Abʼan li Jehobʼa ak kixye naq chixjunil li Ruuchichʼochʼ tchʼinaʼusoʼq ut naq teʼkʼihanq saʼ Ruuchichʼochʼ li ralal xkʼajol laj Adan ut xʼEva (Génesis 1:28). Li Jehobʼa junelik naxbʼaanu chixjunil li naxkʼoxla (Isaías 55:10, 11). Joʼkan naq, wi kixsachebʼ raj saʼ xtiklajik li keʼxqʼet ribʼ chiru; inkʼaʼ raj kiruuk xtuqubʼankil ru li chʼaʼajkilal li kitikla chaq saʼ li naʼajej Eden chirix li xkʼulubʼ chi awabʼejink.\n12, 13. Kʼaru li eetalil nokooxtenqʼa chi rilbʼal kʼaʼut naq li Jehobʼa kixkanabʼ naq laj Tza tixjolomi li ruuchichʼochʼ ut naq ebʼ li qas qiitzʼin teʼxbʼeeresi ribʼ xjunes?\n12 Qilaq jun li eetalil re xtawbʼal ru chiʼus aʼin: Jun laj kʼutunel naxchʼolobʼ chiruhebʼ li xtzolom jun li naʼlebʼ chirix li ajlank, ut jun rehebʼ li xtzolom usta seebʼ xchʼool chi tzolok naxqʼet ribʼ chiru. Li saaj al aʼin naxye chiruhebʼ li rechtzolom naq moko joʼkan ta xchʼolobʼankil li naʼlebʼ ut laj kʼutunel inkʼaʼ naxnaw kʼutuk. Li al aʼin inkʼaʼ naxkanabʼ xyeebʼal naq aʼan naxnaw xchʼolobʼankil li naʼlebʼ. Ebʼ li nekeʼxpaabʼ re li al aʼin nekeʼxqʼet ajwiʼ ribʼebʼ chiru laj kʼutunel. Abʼan, kʼaru raj us tixbʼaanu laj kʼutunel? Wi trisihebʼ chirix kabʼl, kʼaru raj teʼxye li inkʼaʼ keʼxqʼet ribʼ chiru? Maare raj teʼxkʼoxla naq yaal nekeʼxye ebʼ li al aʼin. Joʼkan ajwiʼ, maare raj teʼxkʼoxla naq laj kʼutunel inkʼaʼ naraj naq teʼxkʼutbʼesi naq inkʼaʼ naxnaw kʼutuk. Anaqwan qakʼoxlaq naq laj kʼutunel tixkanabʼ naq li al tixchʼolobʼ chanru xbʼaanunkil li naʼlebʼ chirix li ajlank.\nAni wank chiʼus xnaʼlebʼ laj kʼutunel malaj li tzolom?\n13 Joʼkan ajwiʼ kixbʼaanu li Jehobʼa naq inkʼaʼ kixsach saʼ junpaat ebʼ li keʼxqʼet ribʼ chiru. Qilaq kʼaʼut inkʼaʼ kixbʼaanu: 1) Naabʼalebʼ li anjel keʼril li kikʼulmank chaq (Job 38:7; Apocalipsis 5:11). Ebʼ li anjel tento naq teʼxnaw ani naxye li yaal: li Jehobʼa malaj laj Tza. 2) Ebʼ li ralal xkʼajol laj Adan tento naq teʼxnaw ajwiʼ ani tzʼaqal wank xkʼulubʼ chi awabʼejink: li Jehobʼa malaj laj Tza. Joʼkan naq li Jehobʼa kixkanabʼ naq laj Tza tixkʼut chanru xjolominkil li ruuchichʼochʼ. Ut kixkanabʼ ajwiʼ naq ebʼ li qas qiitzʼin teʼxbʼeeresi ribʼ rubʼel xwankil laj Tza.\n14. Kʼaru rusilal tqataw naq li Jehobʼa naxkanabʼ naq ebʼ li qas qiitzʼin teʼxbʼeeresi ribʼ xjunes?\n14 Laj kʼutunel naxnaw naq li al ut ebʼ li keʼxqʼet ribʼ chiru moko nekeʼxye ta li yaal. Wi laj kʼutunel tixkanabʼebʼ chi xchʼolobʼankil li naʼlebʼ chirix li ajlank, chixjunilebʼ teʼxnaw ani naxye li yaal. Naq tkʼutbʼesimanq naq maakʼaʼ nekeʼxnaw ebʼ li al aʼin, chixjunilebʼ teʼxkʼe reetal naq kaʼajwiʼ laj kʼutunel naxnaw xbʼaanunkil li kʼanjel. Ut naq teʼisiiq chirix kabʼl ebʼ li al, li rechtzolom teʼxnaw kʼaʼut naq laj kʼutunel kixbʼaanu aʼan. Joʼkan ajwiʼ, chʼolchʼo chiru li Jehobʼa naq ebʼ li anjel ut ebʼ li poyanam li tiikebʼ xchʼool chiru teʼxkʼe reetal naq laj Tza ut ebʼ li maaʼus aj musiqʼej moko yaal ta nekeʼxye. Teʼxkʼe ajwiʼ reetal naq ebʼ li qas qiitzʼin moko nekeʼruuk ta xbʼeeresinkil ribʼ xjunes. Chi joʼkan teʼxkʼe reetal naq yaal kixye laj Jeremias, jun aj kʼanjel chiru li Yos: «At Qaawaʼ [Jehobʼa], ninnaw naq li winq moko aʼan ta yaal re saʼ xbʼeen li xyuʼam, chi moko saʼ ruqʼ wank li xbʼeenik» (Jeremías 10:23).\n15, 16. a) Kʼaʼut naq li Jehobʼa maajiʼ narisi li rahilal? b) Kʼaʼut naq li Yos inkʼaʼ naxkolebʼ li poyanam?\n15 Kʼaʼut naq li Jehobʼa maajiʼ narisi li rahilal? Kʼaʼut naq li Jehobʼa inkʼaʼ naroksi li xwankil re naq inkʼaʼ tqakʼul li maaʼusilal? Qakʼoxlaq aʼin, kʼaru raj wiibʼ li naʼlebʼ inkʼaʼ tixbʼaanu laj kʼutunel? Li xbʼeen, laj kʼutunel inkʼaʼ raj tixye re li al naq inkʼaʼ tixchʼolobʼ li kʼanjel. Li xkabʼ, inkʼaʼ raj kixkʼut chiru li al chanru xbʼaanunkil li kʼanjel. Joʼkan ajwiʼ, li Jehobʼa inkʼaʼ kixbʼaanu wiibʼ li naʼlebʼ. Li xbʼeen: inkʼaʼ kixram chiru laj Tza ut ebʼ li nekeʼtaqeenk re, naq teʼxkʼut ani naxye li yaal. Ut ak xnumeʼk naabʼal chihabʼ re naq tnawmanq aʼin. Chalen chaq xyoʼlajik li winq, ebʼ li qas qiitzʼin ak xeʼxyal jalan jalanq li xnimal ru naʼlebʼ ut jalan jalanq li awabʼejilal. Usta ak xeʼxyal naabʼal li naʼlebʼ toj wank naabʼal li maaʼusilal, li nebʼaʼil, li kamsink ut li yalok u. Aʼin naxkʼut chiqu naq li xʼawabʼejilal li winq maakʼaʼ naʼok wiʼ.\n16 Li xkabʼ: li Jehobʼa maajunwa naxtenqʼa laj Tza chi xjolominkil li ruuchichʼochʼ. Wi li Yos tixkolebʼ raj li poyanam re naq inkʼaʼ teʼkamsiiq malaj re naq inkʼaʼ teʼxkʼul li rahilal, maare tqakʼoxla naq li Yos yook xtenqʼankilebʼ li keʼxqʼet ribʼ chiru. Ut maare tqakʼoxla ajwiʼ naq ebʼ li poyanam teʼruuq xbʼeeresinkil ribʼ xjunes ut maakʼaʼ teʼxkʼul. Joʼkan naq, wi li Jehobʼa tixtenqʼahebʼ raj li nekeʼxqʼet ribʼ chiru, yook raj chi tikʼtiʼik. Abʼan li Santil Hu naxye naq li Yos inkʼaʼ «natikʼtiʼik» (Hebreos 6:18).\n17, 18. Kʼaru tixbʼaanu li Jehobʼa rikʼin chixjunil li rahilal li naxkʼam chaq li xʼawabʼejilal li winq ut li xmaaʼusilal laj Tza?\n17 Kʼaru naru tqaye chirix li rahilal li kichalk naq keʼxqʼet ribʼ chiru li Yos? Qajultikaq naq li Jehobʼa nim xwankil joʼkan naq naru ut naraj risinkil chixjunil li rahilal. Joʼ ak xqatzol li Ruuchichʼochʼ tchʼinaʼusoʼq. Tento tqapaabʼ naq saʼ xkʼabʼaʼ li Jesus ebʼ li poyanam inkʼaʼ chik teʼxkʼul li chʼaʼajkilal li kixkʼam chaq li maak. Ut li ak xeʼkamk teʼwakliiq wiʼ chik chi yoʼyo. Joʼkan naq li Jehobʼa troksi li Jesus re «xsachbʼal li xkʼanjel laj tza» (1 Juan 3:8). Li Jehobʼa yaal re joqʼe tchalq chixjunil aʼin. Nasahoʼk saʼ qachʼool naq li Jehobʼa maajiʼ naxkʼam chaq li raqbʼa aatin, xbʼaan naq saʼ xkʼabʼaʼ li xkuyum yooko xtzolbʼal li yaal ut yooko ajwiʼ xloqʼoninkil ru (chaawil 2 Pedro 3:9, 10). Saʼebʼ li qakutan, li Yos yook xsikʼbʼalebʼ li nekeʼraj xloqʼoninkil ru ut yook xtenqʼankilebʼ re naq teʼxkuy li rahilal (Juan 4:23; 1 Corintios 10:13).\n18 Maare wankebʼ nekeʼxkʼoxla naq maakʼaʼ raj li rahilal wi chalen chaq saʼ xtiklajik li Yos kixbʼaanu naq laj Adan ut xʼEva maajunwa teʼxqʼet ribʼ chiru. Abʼan inkʼaʼ keʼyoobʼtesiik chi joʼkan. Re xtawbʼal ru aʼin, qajultikaq naq li Jehobʼa kixkʼe qe jun li maatan.\nLi Yos tatxtenqʼa chi xkuybʼal li rahilal\n19. Kʼaru li maatan kixkʼe qe li Jehobʼa ut kʼaʼut oxloqʼaq chiqu?\n19 Saʼ li Tzolom 5 xqil naq laaʼo yaal qe kʼaru tqabʼaanu rikʼin li qayuʼam. Chi joʼkan xooxyoobʼtesi chaq li Yos. Ma xaakʼe reetal naq oxloqʼ ru li maatan aʼin? Li Yos kixyoobʼtesi ajwiʼ ebʼ li xul, abʼan moko chanchanebʼ ta li winq, ebʼ li xul inkʼaʼ nekeʼkʼoxlak. Li winq naxyiibʼ naabʼal li chʼiichʼ, li inkʼaʼ nekeʼkʼoxlak. Peʼyaal naq moko sa ta raj saʼ qachʼool wi li Yos kooxyoobʼtesi raj joʼebʼ li chʼiichʼ aʼin? Joʼkan naq, nasahoʼk saʼ qachʼool naq laaʼo tqakʼoxla kʼaru tqabʼaanu rikʼin li qayuʼam; laaʼo yal qe chanruhaq li qanaʼlebʼ ut ani teʼwanq choʼq qamiiw. Li Yos naraj naq joʼkanaq li qayuʼam ut laaʼo nawulak chiqu li maatan aʼin.\n20, 21. Chanru tqoksi chiʼus li maatan aʼin ut kʼaʼut tento raj naq tqabʼaanu?\n20 Li Jehobʼa inkʼaʼ naraj naq tqaloqʼoni ru chi kabʼrix qachʼool (2 Corintios 9:7). Qakʼoxlaq aʼin: ma twulaq raj chiru junaq naʼbʼej malaj yuwaʼbʼej naq li ralal tixye: «nakatwaj» xbʼaan naq xmineʼk chiru xyeebʼal? Malaj, teʼwulaq chiru naq li chʼinaʼal tixye aʼin chi anchal xchʼool? Joʼkan naq us naq taakʼoxla aʼin: «Chanru twoksi li maatan li kixkʼe we li Jehobʼa?». Laj Tza, laj Adan ut li xʼEva moko us ta keʼroksi li maatan aʼin xbʼaan naq keʼxtzʼeqtaana li Jehobʼa. Ut laaʼat, chanru taawoksi li maatan aʼin?\n21 Laaʼat tatruuq roksinkil chiʼus li maatan aʼin. Ut tatruuq ajwiʼ chi wank saʼ xyanqebʼ li nekeʼloqʼonink re li Jehobʼa. Ebʼ li qas qiitzʼin aʼin nekeʼxsahobʼresi xchʼool li Jehobʼa xbʼaan naq nekeʼxkʼutbʼesi naq laj Tza aj tikʼtiʼ ut naq inkʼaʼ naxnaw awabʼejink (Proverbios 27:11). Wi chaabʼil laayuʼam, taasahobʼresi xchʼool li Yos. Ut aʼin tqil saʼ li jun chik tzolom.\nMoko li Yos ta nakʼamok chaq re li chʼaʼajkilal (Job 34:10).\nLaj Tza kixye naq li Jehobʼa aj tikʼtiʼ ut naq inkʼaʼ naraj naq us wanqebʼ li qas qiitzʼin, chi joʼkan kixweechʼi rix li xkʼulubʼ li Jehobʼa chi awabʼejink (Génesis 3:2-5).\nLi Jehobʼa troksi li Ralal joʼ Awabʼej re risinkil chixjunil li rahilal li keʼxkanabʼ laj qʼetol aatin (1 Juan 3:8).\nEbʼ li tasal hu saʼ Qʼeqchiʼ (2007-2018)\nEbʼ li aatin li naʼoksimank


Kʼaru Rusilal Naqataw naq Naqachʼutubʼ Qibʼ joʼ aj Testiiw re li Jehobʼa?\nInkʼaʼ naqakanabʼ xik saʼebʼ li qachʼutam usta toonumeʼq saʼ xyi li kʼicheʼ, wanq ke malaj habʼ, usta wanq qachʼaʼajkilal malaj lubʼluuko chi kʼanjelak. Abʼanan, kʼaʼut ebʼ laj Testiiw re li Jehobʼa nekeʼxkʼe xqʼe chi chʼutlaak rikʼinebʼ li rech aj paabʼanel?\nLi chʼutlaak nokooxtenqʼa. Naq li Apostol Pablo kiʼaatinak chirix li chʼutlaak saʼ li qachʼuut kixye: «Chiqilaq qibʼ chiqibʼil qibʼ» (Hebreos 10:24). Aʼin naraj xyeebʼal naq tento tqanaw chanru wanko chiqajunqal. Joʼkan naq, li Apostol kixye naq tqakʼe qachʼool chirixebʼ li qech aj paabʼanel. Naq naqanawebʼ ru li qech aj paabʼanel nekeʼxseeraqʼi chanru xeʼruuk xnumsinkil rikʼin li xjunkabʼal li chʼaʼajkilal li yooko wiʼ chi numeʼk laaʼo, ut xnawbʼal aʼin nokooxtenqʼa.\nNaqataw tzʼaqalebʼ qamiiw. Li wankebʼ saʼ li qachʼuut moko yal naqanawebʼ ta ru, wankebʼ bʼan choʼq qamiiw. Wank sut nokooxik chi rajsinkil qu rochbʼeenebʼ. Kʼaru rusilal naqataw naq chʼutchʼuuko rikʼinebʼ li qech aj paabʼanel? Naqatzol xraabʼal qibʼ chiqibʼil qibʼ ut aʼan natenqʼank qe chi wank saʼ junajil. Ut naq jun rehebʼ li qech aj paabʼanel naxtaw chʼaʼajkilal, saʼ junpaat naqatenqʼa xbʼaan naq ak xqatzol xraabʼal (Proverbios 17:17). Joʼkan bʼiʼ, naq nekeʼxchʼutubʼ ribʼ li tzʼaqal aj paabʼanel, nekeʼxkʼutbʼesi naq «[nekeʼx]tenqʼa ribʼ chiribʼilebʼ ribʼ» (1 Corintios 12:25, 26).\nNaqaj naq taataw aawamiiw saʼ xyanqebʼ li yookebʼ xbʼaanunkil li Rajom li Yos ut aʼanebʼ laj Testiiw re li Jehobʼa. Naqapatzʼ usilal aawe, maakanabʼ naq teʼxram chaawu wank saʼ qayanq!\nChanru nokooxtenqʼa wank rikʼinebʼ li qech aj paabʼanel saʼ li qachʼutam?\nJoqʼe tatwulaq saʼ li qachʼutam ut taanaw aawu rikʼinebʼ laj Testiiw re li Jehobʼa?


ROMANOS 9 KEK - Li Dios quixsiqˈueb ru laj Israel - Bible Gateway\nROMANOS 9 Kekchi (KEK)\nLi Dios quixsiqˈueb ru laj Israel\n9 Yo̱quin chixyebal li xya̱lal xban nak ninpa̱b li Jesucristo. Incˈaˈ ninticˈtiˈic. Nacuecˈa saˈ lin chˈo̱l nak ya̱l li ninye ut li Santil Musikˈej nacˈutuc chicuu nak ya̱l. 2 Ra nacuecˈa ut nayotˈeˈ inchˈo̱l xban nak eb laj judío lin tenamit incˈaˈ nequeˈraj xpa̱banquil li Cristo. 3 Tinqˈue raj cuib chi tzˈekta̱na̱c ut chi isi̱c riqˈuin li Cristo cui ta riqˈuin aˈan ta̱ru̱k tebintenkˈa re teˈcolekˈ. 4 Aˈan eb li ralal xcˈajol laj Israel. Li Dios quixsiqˈueb ru ut quixcˈuleb chokˈ ralal xcˈajol, ut quixcˈut lix lokˈal chiruheb retalil nak cuan riqˈuineb. Quixba̱nu li contrato riqˈuineb ut quixqˈue lix chakˈrab reheb. Quicˈuteˈ chiruheb chanru teˈxlokˈoni li Dios saˈ xya̱lal ut cuan cˈaˈ re ru quixyechiˈi li Dios reheb. 5 Aˈaneb li ralal xcˈajol li kaxeˈto̱nil yucuaˈ laj Abraham, laj Isaac ut laj Jacob. Ut saˈ xya̱nkeb aˈan quiyoˈla li Cristo nak quitzˈejcualoˈ ut quicˈulun saˈ ruchichˈochˈ. Lokˈoninbil taxak chi junelic li Cristo li kˈaxal nim xcuanquil saˈ xbe̱neb chixjunileb. Joˈcan taxak. 6 Li Dios quixqˈue li quixyechiˈi reheb laj Israel. Aban moco chixjunileb ta queˈxcˈul li yechiˈinbil xban li Dios xban nak moco chixjunileb ta tzˈakaleb aj Israel. Aban incˈaˈ ninye nak li Dios incˈaˈ quixqˈue li quixyechiˈi reheb laj Israel. 7 Cuanqueb li ralal xcˈajol laj Abraham incˈaˈ queˈxcˈul li quixyechiˈi li Dios xban nak ma̱cuaˈeb aˈan li ralal xcˈajol li yechiˈinbil re laj Abraham najter xban li Dios nak quixye re: Saˈ xcˈabaˈ laj Isaac teˈcua̱nk la̱ cualal a̱cˈajol li xinyechiˈi a̱cue. 8 Aˈin naraj naxye nak moco chixjunileb ta li ralal xcˈajol laj Abraham sicˈbileb ru xban li Dios. Caˈaj cuiˈ li yechiˈinbil re xban li Dios, aˈaneb li tzˈakal ralal xcˈajol li Dios. 9 Aˈan aˈin li quixyechiˈi li Dios re laj Abraham nak quixye re: Nak toline̱lk saˈ li chihab jun chic, lix Sara cua̱nk chic lix cˈulaˈal te̱lom. 10 Lix Rebeca quicuan cuib lix cocˈal ut junaj lix yucuaˈeb. Lix yucuaˈeb aˈan, aˈan laj Isaac li kaxeˈto̱nil yucuaˈ. 11 Toj ma̱jiˈ nequeˈyoˈla lix cocˈal lix Rebeca nak quisiqˈueˈ ru li jun xban li Dios. Moco riqˈuin ta lix yehom xba̱nuhom nak quisiqˈueˈ ru xban nak ma̱jiˈ nequeˈxba̱nu li us chi moco li incˈaˈ us. Riqˈuin aˈan nakanau nak li Dios incˈaˈ naxsicˈ ru junak riqˈuin lix yehom xba̱nuhom. Naxsicˈ ban ru joˈ naraj aˈan. 12 Li Dios quia̱tinac riqˈuin lix Rebeca ut quixye re nak li asbej ta̱cˈanjelak chiru li i̱tzˈinbej. 13 Tzˈi̱banbil saˈ li Santil Hu li ra̱tin li Dios li quixye: La̱in xinsicˈ ru laj Jacob, ut laj Esaú xintzˈekta̱na. 14 ¿Cˈaˈru takaye chirix aˈan? ¿Ma takaye nak ma̱cuaˈ ti̱quilal li naxba̱nu li Dios? Ma̱ jokˈe takaye chi joˈcan. 15 Incˈaˈ naru takaye aˈan xban nak aˈin li quixye li Dios re laj Moisés: La̱in tincuil xtokˈoba̱leb ru li ani nacuaj xtokˈobanquil ru, ut tincuuxta̱na ajcuiˈ ru li ani nacuaj ruxta̱nanquil ru. 16 Li sicˈbil ruheb moco sicˈbileb ta ru xban nak joˈcan nequeˈraj eb aˈan chi moco riqˈuin ta xyehom xba̱nuhomeb. Yal riqˈuin ban xnimal ruxta̱n li Dios nak sicˈbil ruheb. 17 Joˈcaˈin nak tzˈi̱banbil saˈ li Santil Hu li a̱tin li quixye li Dios re laj Faraón: Xatinxakab chokˈ xreyeb laj Egipto re nak ta̱cˈutu̱nk lin cuanquilal a̱ban. Chi joˈcan ta̱yema̱nk cuesilal yalak bar saˈ chixjunil li ruchichˈochˈ. 18 Joˈcan nak li Dios naril xtokˈoba̱l ru li ani naraj xtokˈobanquil ru ut naxcacuubresi xchˈo̱l li ani naraj xcacuubresinquil xchˈo̱l saˈ li ma̱usilal.\nLi Dios naqˈuehoc saˈ tojba ma̱c ut na‑uxta̱nan u\n19 Ma̱re nacaye chi joˈcaˈin, Cui li Dios naxcacuubresi xchˈo̱l junak saˈ li ma̱usilal, ¿chanru nak li Dios tixye nak cuan xma̱c junak? Cui joˈcan naraj li Dios, ¿ani ta̱ru̱k ta̱poˈok ru li cˈaˈru naraj li Dios? ma̱re chancat. 20 Aban la̱in tinye a̱cue, ¿anihat la̱at nak ta̱cuechˈi rix li cˈaˈru naxba̱nu li Dios? Junak li cuc incˈaˈ ta̱ru̱k tixye re laj pacˈol re, ¿Cˈaˈut nak xina̱yi̱b chi joˈcaˈin? 21 Aˈ yal re laj pacˈonel chanru nak tixyi̱b li tixpacˈ. Cui naraj naru tixyi̱b cuib chi ucˈal riqˈuin junaj chi seb. Naru tixpacˈ junak secˈ cha̱bil, sicˈbil ru lix cˈanjel, ut li jun chic ma̱re re ta̱cˈanjelak re yalak cˈaˈru. 22 Chanchan aˈan li naxba̱nu li Dios. Aˈan yal re cˈaˈru tixba̱nu. Xcˈulubeb raj li cuanqueb saˈ ruchichˈochˈ li rakba a̱tin ut li ca̱mc. Li Dios quixcˈut raj lix joskˈil ut lix cuanquilal. Abanan kˈaxal nim xcuyum saˈ xbe̱neb. 23 Ut riqˈuin lix nimal rusilal quiruxta̱na ku ut quixcˈut chiku lix lokˈal. Junxil sicˈbil chak ku xban re nak totzˈako̱nk saˈ lix lokˈal. 24 La̱o sicˈbil ku xban li Dios. Cuan sicˈbileb chak ru saˈ xya̱nkeb laj judío ut cuan sicˈbileb chak ru saˈ xya̱nkeb li ma̱cuaˈeb aj judío. 25 Joˈcaˈin quixye li Dios joˈ tzˈi̱banbil saˈ li Santil Hu xban laj Oseas:\nTa̱cuulak xkˈehil nak la̱in tinye “cualal incˈajol” reheb li ma̱cuaˈeb cualal incˈajol. Eb aˈan incˈaˈ sicˈbileb chak ru inban. Anakcuan tinye reheb: “raro̱quex inban”.\n26 Ut saˈ li naˈajej bar quiyeheˈ cuiˈ reheb: “La̱ex ma̱cuaˈex cualal incˈajol”, aran ajcuiˈ ta̱yehekˈ reheb: “La̱ex tzˈakal ralal xcˈajol li yoˈyo̱quil Dios”.\n27 Joˈcaˈin quixye laj Isaías chirixeb laj Israel:\nUsta nabaleb li ralal xcˈajol laj Israel joˈ xqˈuial li samaib chire li palau, aban moco qˈuiheb ta li teˈcolekˈ.\n28 Xban nak li Ka̱cuaˈ chi se̱b ta̱rakok a̱tin chi tzˈakal saˈ xbe̱neb li ralal xcˈajol laj Israel.\n29 Quixye ajcuiˈ laj Isaías chi joˈcaˈin:\nCui ta incˈaˈ quixcanab kalal kacˈajol nak quixsach ru li katenamit li Ka̱cuaˈ Dios, li kˈaxal nim xcuanquil, joˈ raj li Sodoma ut li Gomorra nak co‑osoˈ.\nEb laj judío ut li colba‑ib\n30 Aˈan aˈin xya̱lal li yo̱co chixyebal: Eb li ma̱cuaˈeb aj judío incˈaˈ yo̱queb chix‑sicˈbal li ti̱quil chˈo̱lej riqˈuin xba̱nunquil li naxye li chakˈrab, ut xban nak queˈpa̱ban, queˈti̱cobresi̱c xchˈo̱leb. 31 Ut eb laj judío yo̱queb chixsicˈbal li ti̱quil chˈo̱lej riqˈuin xba̱nunquil li naxye li chakˈrab, aban incˈaˈ queˈxtau. 32 ¿Cˈaˈut nak incˈaˈ queˈxtau? Xban nak moco yo̱queb ta chixsicˈbal li ti̱quil chˈo̱lej riqˈuin xpa̱banquil li Cristo. Queˈxsicˈ ban li ti̱quilal riqˈuin xba̱nunquil li naxye li chakˈrab. Ut xban aˈan, chanchan queˈxtich rib chiru jun li pec. Ut li pec aˈan retalil li Cristo. Ut li nequeˈxtich rib chiru, aˈan li nequeˈtzˈekta̱nan re li Cristo. 33 Tzˈi̱banbil saˈ li Santil Hu li quixye li Dios:\nQˈuehomak retal xban nak la̱in tinqˈue jun li pec aran Sión. Nabaleb li tenamit teˈxtich rokeb chiru ut teˈtˈanekˈ. Abanan li ani ta̱pa̱ba̱nk re aˈan, incˈaˈ ta̱rahokˈ xchˈo̱l mokon xban nak tixcˈul li cˈaˈru yechiˈinbil re xban li Dios.


SAN LUCAS 2 KEK - Joˈcaˈin nak quiyoˈla li Jesús - Bible Gateway\nSAN LUCAS 1SAN LUCAS 3\nSAN LUCAS 2 Kekchi (KEK)\nJoˈcaˈin nak quiyoˈla li Jesús\n2 Saˈ eb li cutan aˈan li acuabej César Augusto quixqˈue jun li chakˈrab re nak chixjunileb li tenamit teˈajla̱k ut teˈxqˈue xcˈabaˈeb chi tzˈi̱ba̱c. 2 Aˈin li xbe̱n sut nak queˈxtzˈi̱ba xcˈabaˈeb li tenamit. Aˈan quicˈulman nak cua̱nk laj Cirenio chi takla̱nc saˈ li naˈajej Siria. 3 Chixjunileb queˈco̱eb xqˈuebaleb xcˈabaˈ chi tzˈi̱ba̱c. Ac saˈ xtenamiteb li junju̱nk queˈco̱eb chixtzˈi̱banquileb lix cˈabaˈ. 4 Laj José qui‑el saˈ li tenamit Nazaret li cuan saˈ xcue̱nt Galilea ut co̱ Belén li cuan xcue̱nt Judea. Aˈan xtenamit li rey David. Aran co̱ xban nak aˈan xcomoneb li ralal xcˈajol laj David. 5 Aran quixqˈue xcˈabaˈ chi tzˈi̱ba̱c rochben lix María li ac tzˈa̱manbil xban. Lix María ac yaj aj ixk. 6 Nak ac cuanqueb aran Belén quicuulac xkˈehil nak ta̱yoˈla̱k lix cˈulaˈal. 7 Ut quiyoˈla li xbe̱n xcˈulaˈal, quixlan saˈ tˈicr ut quixyocob saˈ xnaˈaj xcuaheb li cuacax xban nak ma̱cˈaˈ xnaˈajeb saˈ eb li ochoch.\nNak queˈrabi resil lix yoˈlajic li Jesús, eb laj ilol xul queˈco̱eb chixlokˈoninquil\n8 Nachˈ riqˈuin li tenamit Belén cuanqueb aj ilol xul yo̱queb chixcˈacˈalenquil lix queto̱mk chi kˈek. 9 Ma̱cˈaˈ saˈ xchˈo̱leb nak xaka̱mil jun x‑ángel li Ka̱cuaˈ chiruheb. Ut quisakenoˈ chi xjun sutam li cuanqueb cuiˈ. Ut eb laj ilol xul cˈajoˈ nak queˈxucuac. 10 Abanan li ángel quixye reheb: ―Mexxucuac xban nak la̱in xinchal xyebal e̱re jun cha̱bil esilal. Aˈin jun sahil chˈo̱lej chokˈ reheb chixjunileb li tenamit. 11 Anakcuan xyoˈla jun laj Colol e̱re saˈ lix tenamit laj David ut aˈan li Cristo li Ka̱cuaˈ li yechiˈinbil xban li Dios. 12 Joˈcaˈin nak te̱tau. Li cˈulaˈal lanbil saˈ tˈicr ut yocyo saˈ xbe̱n li qˈuim saˈ xnaˈaj xcuaheb li cuacax. Aˈin li retalil nak aˈan li te̱tau, chan li ángel. 13 Ut saˈ junpa̱t queˈchal nabaleb chic li ángel saˈ choxa. Yo̱queb chixlokˈoninquil li Ka̱cuaˈ ut yo̱queb chixyebal: 14 ―Chinima̱k taxak xlokˈal li Ka̱cuaˈ Dios li cuan saˈ choxa ut chicua̱nk taxak li tuktu̱quilal saˈ xya̱nkeb li cristian li raro̱queb xban li Dios.― 15 Nak ac xco̱eb li ángel saˈ choxa, eb laj ilol xul queˈoc chixyebal chi ribileb rib: ―Yo̱keb Belén ut takil chak li cˈaˈru xcˈulman, li xtakla xyebal ke li Ka̱cuaˈ, chanqueb. 16 Co̱eb saˈ a̱nil ut queˈxtau lix María rochben laj José ut li cˈulaˈal yocyo saˈ xnaˈaj xcuaheb li xul. 17 Ut nak ac xeˈxtau, queˈxserakˈi reheb li cˈaˈru quiyeheˈ reheb chirix li cˈulaˈal. 18 Ut chixjunileb li queˈabin re li cˈaˈru queˈxye laj ilol xul, sachso̱queb xchˈo̱l queˈcana. 19 Ut lix María quixcˈu̱la saˈ xchˈo̱l chixjunil li cˈaˈru quicˈulman ut yo̱ chixcˈoxlanquil rix. 20 Ut chirix chic aˈan eb laj ilol xul queˈsukˈi saˈ lix naˈajeb. Yo̱queb chixlokˈoninquil ut yo̱queb chixnimanquil ru li Ka̱cuaˈ riqˈuin li cˈaˈru queˈrabi ut queˈril xban nak chixjunil li queˈril, aˈan joˈ li quiyeheˈ reheb.\nLi Jesús quikˈaxtesi̱c saˈ rukˈ li Dios saˈ li templo\n21 Cuakxakib cutan cuan re li cˈulaˈal nak quixcˈul li circuncisión ut Jesús queˈxqˈue chokˈ xcˈabaˈ, joˈ quiyeheˈ re lix María xban li ángel nak toj ma̱jiˈ nacana chi yaj. 22 Lix María quixba̱nu joˈ naxye saˈ lix chakˈrab laj Moisés. Nak ac xnumeˈ caˈcˈa̱l cutan, lix María rochben laj José queˈxcˈam li cˈulaˈal Jerusalén ut queˈxkˈaxtesi chiru li Ka̱cuaˈ. 23 Queˈxba̱nu chi joˈcan xban nak saˈ li chakˈrab li quiqˈueheˈ reheb xban li Ka̱cuaˈ naxye nak li xbe̱n alalbej tento ta̱kˈaxtesi̱k saˈ rukˈ li Ka̱cuaˈ. 24 Ut teˈxqˈue chokˈ xmayejeb jun sumalak li mucuy malaj ut cuibak li paloma li toj sa̱jeb, joˈ naxye saˈ li chakˈrab.\nLaj Simeón quixqˈue xlokˈal li Jesús ut quixye ajcuiˈ resil li raylal li tixcˈul\n25 Aran Jerusalén cuan jun li cui̱nk aj Simeón xcˈabaˈ. Li cui̱nk aˈan ti̱c xchˈo̱l ut naxqˈue xlokˈal li Dios. Yo̱ chiroybeninquil nak li Dios ta̱risiheb saˈ raylal laj Israel. Ut cuan li Santil Musikˈej riqˈuin. 26 Li Santil Musikˈej quixcˈutbesi chiru laj Simeón nak aˈan incˈaˈ ta̱ca̱mk toj ta̱ril ru li Cristo li Colonel li quixyechiˈi li Ka̱cuaˈ Dios. 27 Li Santil Musikˈej quixcˈut chiru laj Simeón nak ta̱xic saˈ li templo xban nak saˈ li ho̱nal aˈan quicˈameˈ li Jesús saˈ li templo xban laj José ut lix María re nak teˈxkˈaxtesi saˈ rukˈ li Dios joˈ naxye saˈ li chakˈrab. 28 Ut laj Simeón quixkˈalu li Jesús, quixqˈue xlokˈal li Ka̱cuaˈ ut quixye:\n29 ―At Ka̱cuaˈ, anakcuan xaba̱nu joˈ xayechiˈi cue. Anakcuan naru tinca̱mk chi cˈojcˈo inchˈo̱l,\n30 xban nak riqˈuin xnakˈ cuu xcuil li Colonel li yechiˈinbil a̱ban,\n31 li xaqˈue chak re xcolbaleb chixjunileb li cuanqueb saˈ ruchichˈochˈ.\n32 Aˈan li ta̱cutanobresi̱nk re lix cˈaˈuxeb li ma̱cuaˈeb aj Israel ut aˈan lix lokˈaleb la̱ tenamit Israel, chan laj Simeón.\n33 Laj José ut li naˈbej sachso̱queb xchˈo̱l queˈcana chirabinquil li yo̱ chixyebal laj Simeón chirix li Jesús. 34 Ut laj Simeón quixtzˈa̱ma rusilal li Dios saˈ xbe̱neb ut quixye re lix María li naˈbej: ―Chacuabi li oc cue xyebal a̱cue. Saˈ xcˈabaˈ li cˈulaˈal aˈin, nabaleb laj Israel teˈcolekˈ ut saˈ xcˈabaˈ ajcuiˈ aˈan nabaleb li teˈsachk. Ut nabaleb li teˈtzˈekta̱na̱nk re. 35 Riqˈuin li raylal teˈxba̱nu re, ta̱cˈutu̱nk chi tzˈakal li cˈaˈru cuan saˈ xchˈo̱leb li xicˈ nequeˈiloc re. Ut cˈajoˈ nak ta̱rahokˈ a̱chˈo̱l la̱at xban li raylal teˈxba̱nu re. Chanchan nak teˈxnumsi jun chˈi̱chˈ saˈ la̱ cua̱m, chan laj Simeón. 36 Ut cuan ajcuiˈ jun li xma̱lcaˈan aran profeta, xAna xcˈabaˈ. Aˈan xrabin laj Fanuel xcomoneb li ralal xcˈajol laj Aser. Ac ti̱x chic. Toj sa̱j nak quisumla ut cuukub chihab ajcuiˈ quicuan rochben lix be̱lom. 37 Ac cuan chic ca̱hib roˈcˈa̱l chihab (84) xcanajic xjunes. Aˈan cuan junelic saˈ li templo. Yo̱ chi cˈanjelac chiru li Ka̱cuaˈ chi kˈek chi cutan. Junelic yo̱ chi tijoc ut yo̱ chixba̱nunquil x‑ayu̱n. 38 Saˈ li ho̱nal aˈan quicuulac cuan cuiˈ li Jesús. Yo̱ chixlokˈoninquil li Dios ut qui‑oc chi a̱tinac chirix li cˈulaˈal riqˈuineb laj Jerusalén li yo̱queb chiroybeninquil lix colbaleb. 39 Nak ac queˈxba̱nu chixjunil li naxye saˈ li chakˈrab li quixqˈue li Ka̱cuaˈ, laj José ut lix María queˈsukˈi saˈ li tenamit Nazaret li cuan saˈ xcue̱nt Galilea. 40 Ut li cˈulaˈal yo̱ chi qˈui̱c ut yo̱ chi cacuu̱c xchˈo̱l. Ut yo̱ chixtaubal xnaˈleb. Ut li rusilal li Ka̱cuaˈ cuan riqˈuin.\nLi Jesús quicana saˈ li templo ut quia̱tinac riqˈuineb laj tzolol chakˈrab\n41 Rajlal chihab nequeˈxic lix naˈ xyucuaˈ aran Jerusalén chixninkˈeinquil li reliqueb Egipto. Pascua nequeˈxye re li ninkˈe aˈan. 42 Nak ac cuan cablaju chihab re li Jesús, co̱eb aran Jerusalén saˈ li ninkˈe joˈ cˈaynakeb xba̱nunquil. 43 Ut nak ac xrakeˈ li ninkˈe queˈsukˈi saˈ lix tenamiteb. Ut li Jesús quicana Jerusalén chi incˈaˈ naxnau laj José chi moco li naˈbej. 44 Saˈ xchˈo̱leb aˈan nak cuan saˈ xya̱nkeb li rochben. Jun cutan ac xeˈbe̱c nak queˈxqˈue retal nak ma̱ ani. Ut queˈoc chixsicˈbal saˈ xya̱nkeb li rechˈalal ut saˈ xya̱nkeb li nequeˈnaˈoc ru. 45 Queˈril nak incˈaˈ queˈxtau. Queˈsukˈi cuiˈchic Jerusalén chixsicˈbal. 46 Nak ac xnumeˈ chic oxib cutan, queˈxtau aran saˈ li templo. Cˈojcˈo saˈ xya̱nkeb li nequeˈxnau chi us li cˈaˈru naxye saˈ li chakˈrab. Yo̱ chirabinquil li yo̱queb chixyebal ut yo̱ ajcuiˈ chi patzˈoc reheb. 47 Ut chixjunileb li yo̱queb chi abi̱nc re sachso̱queb xchˈo̱l nequeˈcana xban nak cuan xnaˈleb ut naxnau xsumenquil li cˈaˈru nequeˈxpatzˈ re. 48 Lix naˈ xyucuaˈ sachso̱queb xchˈo̱l queˈcana nak queˈril nak li Jesús yo̱ chi a̱tinac riqˈuineb. Ut lix naˈ quixye re: ―At inyum, ¿cˈaˈut nak xaba̱nu ke chi joˈcaˈin? Cˈajoˈ kacˈaˈux cha̱cuix. La̱ yucuaˈ ut la̱in yo̱co cha̱sicˈbal, chan lix María. 49 Quichakˈoc li Jesús ut quixye re: ―¿Cˈaˈut nak yo̱quex chinsicˈbal? ¿Ma incˈaˈ ta biˈ nequenau nak tento tinba̱nu lix cˈanjel lin Yucuaˈ? chan li Jesús. 50 Ut eb aˈan incˈaˈ queˈxtau ru cˈaˈut nak quixye reheb chi joˈcan. 51 Li Jesús quisukˈi Jerusalén rochbeneb lix naˈ xyucuaˈ ut na‑abin chiruheb. Ut lix naˈ quixcˈu̱la saˈ xchˈo̱l chixjunil li quicˈulman. 52 Li Jesús yo̱ chi qˈui̱c ut yo̱ ajcuiˈ chixtaubal xnaˈleb. Quiraheˈ xban li Dios ut quiraheˈ ajcuiˈ xbaneb li tenamit.


1 CORINTIOS 9 KEK - Tento nak tixcˈul xtojbal laj cˈanjel - Bible Gateway\n1 CORINTIOS 9 Kekchi (KEK)\nTento nak tixcˈul xtojbal laj cˈanjel chiru li Dios\n9 ¿Ma incˈaˈ ta biˈ naru tinba̱nu li cˈaˈru nacuaj la̱in? ¿Ma incˈaˈ ta biˈ la̱in apóstol? La̱in quicuil ru li Ka̱cuaˈ Jesucristo. Ut saˈ incˈabaˈ la̱in nak xexpa̱ban xban nak la̱in xinyehoc e̱re resil li colba‑ib. 2 Ma̱re cuan li incˈaˈ nequeˈqˈuehoc incuanquil nak la̱in apóstol. Abanan relic chi ya̱l nak la̱in apóstol xban nak la̱in xinyehoc e̱re resil li colba‑ib. Joˈcan nak xepa̱b li Cristo. 3 Riqˈuin li a̱tin aˈin nequebinsume li nequeˈyehoc re nak ma̱cuaˈin apóstol. 4 ¿Ma incˈaˈ ta biˈ raj tento ajcuiˈ nak tine̱tenkˈa la̱in riqˈuin lin tzacae̱mk? 5 Eb li ri̱tzˈin li Ka̱cuaˈ Jesucristo cuanqueb rixakil ut nequeˈxcˈam chirixeb bar nequeˈxic. Ut joˈcan ajcuiˈ naxba̱nu li apóstol Pedro. ¿Ma incˈaˈ ta biˈ raj ta̱ru̱k tinsumla̱k riqˈuin junak ixk aj pa̱banel la̱in ut tincˈam chicuix bar tinxic joˈ nequeˈxba̱nu eb li apóstol jun chˈo̱l chic? 6 Malaj ut nequecˈoxla nak caˈaj cuiˈ la̱in ut laj Bernabé cau totrabajik re nak takasicˈ katzacae̱mk. 7 Junak soldado, ¿ma incˈaˈ ta biˈ tixcˈul lix tojbal? Ut junak aj acuinel, ¿ma incˈaˈ ta biˈ tixtzaca li ru li racui̱mk? Ut junak aj qˈuirisinel cuacax, ¿ma incˈaˈ ta biˈ ta̱rucˈ re lix leche lix cuacax? 8 Li cˈaˈru yo̱quin chixyebal ma̱cuaˈ yal xcˈaˈux cui̱nk. Aˈan tzˈi̱banbil saˈ li chakˈrab li quiqˈueheˈ re laj Moisés. 9 Tzˈi̱banbil saˈ lix chakˈrab laj Moisés chi joˈcaˈin: Ma̱bacˈ xtzˈu̱mal re li bo̱yx nak yo̱ chi cˈanjelac re risinquil rix li trigo. Li Dios ma̱cuaˈ caˈaj cuiˈ chirix li bo̱yx naa̱tinac. 10 ¿Ma ma̱cuaˈ ta biˈ chikix la̱o aj cˈanjel chiru li Dios yo̱ chi a̱tinac? ¿Ma incˈaˈ ta biˈ ta̱ru̱k takacˈul katojbal la̱o aj cˈanjel chiru li Dios? Li ani na‑au naroybeni ru li racui̱mk ut joˈcan ajcuiˈ laj kˈolonel naroybeni ajcuiˈ nak ta̱tzˈak ru li acui̱mk. 11 La̱o xoyehoc resil li colba‑ib e̱re. ¿Ma incˈaˈ ta biˈ naru nocoe̱tenkˈaˈ la̱ex riqˈuin li cˈaˈru takaj la̱o re xnumsinquil li cutan junju̱nk? 12 Cui la̱ex nequetenkˈa li jun chˈol chic li kech aj cˈanjelil, ¿ma tojaˈ ta chic la̱o incˈaˈ toe̱tenkˈa? La̱o incˈaˈ xkatzˈa̱ma e̱re nak toe̱tenkˈa. Xkacuy ban xnumsinquileb li cutan yal chi joˈcan xban nak la̱o incˈaˈ xkaj nak ta̱chˈina̱nk e̱chˈo̱l chirabinquil li resil li Cristo. 13 ¿Ma incˈaˈ ta biˈ nequenau nak eb laj judío li nequeˈcˈanjelac saˈ rochoch li Dios, tento ajcuiˈ nak nequeˈtzˈak li cˈaˈru namayeja̱c saˈ rochoch li Dios? Aˈan naraj naxye nak eb li nequeˈcˈanjelac saˈ li artal nequeˈtzˈak ajcuiˈ lix tibel li mayejanbil xul. 14 Joˈ nak nequeˈtenkˈa̱c eb laj judío li nequeˈcˈanjelac saˈ rochoch li Dios, joˈcan ajcuiˈ nak teˈxcˈul lix tenkˈanquileb li yo̱queb chi cˈanjelac chiru li Dios anakcuan xban nak joˈcan quixye li Ka̱cuaˈ. 15 Abanan la̱in incˈaˈ xintzˈa̱ma e̱re nak tine̱tenkˈa, chi moco yo̱quin ta chixyebal aˈin re nak tine̱tenkˈa. Incˈaˈ nacuaj tintojekˈ xban nak nasahoˈ saˈ inchˈo̱l nak ninye resil li colba‑ib chi ma̱cˈaˈ intojbal. Us raj nak tinca̱mk xban tzˈoca̱c chiru nak tine̱toj ut tinsach li sahil chˈo̱lejil li nincˈul xban xyebal resil li colba‑ib chi ma̱cˈaˈ intojbal. 16 La̱in incˈaˈ ninnimobresi cuib xban nak ninchˈolob xya̱lal li colba‑ib. Taklanbilin chi cˈanjelac xban li Dios. Kˈaxal ra raj chokˈ cue cui ta incˈaˈ ninjultica resil. 17 Cui ta yo̱quin chixba̱nunquil yal xban nak nacuaj la̱in, tinyoˈoni raj intojbal. Abanan yo̱quin chixba̱nunquil lin cˈanjel xban nak tenebanbil saˈ inbe̱n xban li Dios xyebal resil li colba‑ib. 18 ¿Cˈaˈru inkˈajca̱munquil yo̱quin chixcˈulbal? Caˈaj cuiˈ li sahil chˈo̱lejil naxqˈue cue li Dios xban nak ninjultica resil li colba‑ib chi ma̱cˈaˈ intojbal. La̱in ta̱ru̱k raj tincˈul intojbal e̱riqˈuin abanan incˈaˈ nacuaj.\nLaj Pablo quixnau cˈanjelac saˈ xya̱nkeb li jalan jala̱nk xnaˈlebeb\n19 La̱in moco taklanbilin ta xban cui̱nk, abanan ninqˈue cuib chi cˈanjelac chiruheb chixjunileb re nak teˈxpa̱b li Cristo inban la̱in. 20 Nak cuanquin saˈ xya̱nkeb laj judío la̱in ninba̱nu joˈ nequeˈxba̱nu laj judío re nak teˈxpa̱b li Cristo. Cuan li toj nequeˈxqˈue xcuanquil lix chakˈrab laj Moisés. Nak cuanquin saˈ xya̱nkeb aˈan, ninba̱nu li naxye lix chakˈrab laj Moisés re nak teˈxpa̱b li Cristo inban la̱in. 21 Eb li ma̱cuaˈeb aj judío moco cuanqueb ta rubel xcuanquil lix chakˈrab laj Moisés. Nak cuanquin saˈ xya̱nkeb aˈan, ninba̱nu joˈ nequeˈxba̱nu eb aˈan re nak teˈxpa̱b li Cristo inban la̱in. Abanan aˈan incˈaˈ naraj naxye nak incˈaˈ ninba̱nu li naxye li Dios. Incˈaˈ ninba̱nu li incˈaˈ us. La̱in ninba̱nu li naxye li Cristo. 22 Nak cuanquin saˈ xya̱nkeb li toj kˈuneb xchˈo̱l saˈ lix pa̱ba̱l, nincubsi cuib chiruheb re nak teˈcacuu̱k xchˈo̱l saˈ xpa̱ba̱leb inban la̱in. Naraj naxye nak ninjuntakˈe̱ta cuib riqˈuin chixjunileb re nak naru tinchˈolob xya̱lal chiruheb. Ninba̱nu chi joˈcan re nak teˈcolekˈ. 23 Chixjunil aˈin nalajinba̱nu re nak naru tinchˈolob xya̱lal li colba‑ib chiruheb li cuas cui̱tzˈin ut re nak tintzˈako̱nk ajcuiˈ la̱in riqˈuin li naxyechiˈi li Dios.\nLaj Pablo quixqˈue xchˈo̱l chi cˈanjelac chiru li Dios\n24 Nequexinjuntakˈe̱ta riqˈuineb li nequeˈxyal xkˈe chi a̱linac. ¿Ma incˈaˈ ta biˈ nequenau nak eb li nequeˈa̱linac chixjunileb nequeˈxyal xkˈe chi a̱linac? Abanan jun ajcuiˈ naxcˈul xma̱tan. Joˈcan ut la̱ex cheqˈuehak e̱chˈo̱l chi pa̱ba̱nc re nak te̱cˈul e̱ma̱tan riqˈuin li Dios. 25 Li ani naxyal xkˈe chi a̱linac naxcuy li raylal re nak ta̱cacuu̱k xmetzˈe̱u. Nequeˈxba̱nu aˈan re xcˈulbal junak ma̱tan na‑osoˈ. Joˈcan ajcuiˈ la̱o aj pa̱banel nakacuy li raylal ut nakacˈul ajcuiˈ kama̱tan. Abanan li ma̱tan nakacˈul la̱o incˈaˈ na‑osoˈ. Aˈan cuan chi junelic. 26 Li ani naa̱linac naxyal xkˈe re nak tixcˈul lix ma̱tan. Joˈcan ajcuiˈ la̱in. Ninqˈue inchˈo̱l chi cˈanjelac chiru li Dios re nak tincˈul inma̱tan. Moco yo̱quin ta chixyalbal inmetzˈe̱u joˈ li nasacˈoc saˈ ikˈ chi ma̱cˈaˈ rajbal. Ninqˈue ban inchˈo̱l chi cˈanjelac saˈ xya̱lal chiru li Dios. 27 Nintacuasi cuib ut ninqˈue inchˈo̱l chi cˈanjelac. Incˈaˈ ninba̱nu li nacuaj la̱in. Ninba̱nu ban li naraj li Dios. Incˈaˈ nacuaj nak la̱in chic incˈaˈ tincˈul lin ma̱tan mokon nak acak xinye resil li colba‑ib reheb li cuas cui̱tzˈin.


SAN MATEO 24 KEK - Li Jesús quixye nak tixtau xkˈehil - Bible Gateway\nSAN MATEO 24 Kekchi (KEK)\nLi Jesús quixye nak tixtau xkˈehil nak ta̱juqˈuekˈ li rochoch li Dios\n24 Qui‑el saˈ li templo li Jesús, ut nak yo̱ chi xic, queˈcuulac lix tzolom riqˈuin ut queˈxcˈut chiru li ni̱nki cab xcue̱nt li templo. 2 Quichakˈoc li Jesús ut quixye reheb: ―Us ajcuiˈ nak te̱ril chi us chixjunil aˈin xban nak ta̱cuulak xkˈehil nak ma̱ jun chic reheb li pec aˈan ta̱cana̱k saˈ xnaˈaj chi incˈaˈ ta ta̱juqˈuekˈ, chan. 3 Ut chirix aˈan, co̱ chiru li tzu̱l Olivos ut nak li Jesús quicˈojla aran xjunes, lix tzolom queˈcuulac riqˈuin ut queˈxye re: ―Ye ke jokˈe ta̱cˈulma̱nk li yo̱cat chixyebal. ¿Cˈaˈru talajcˈulma̱nk nak ta̱cuulak xkˈehil la̱ cˈulunic? Ut ¿cˈaˈru retalil li rosoˈjiqueb li cutan aˈin?― 4 Quichakˈoc li Jesús ut quixye reheb: ―Cheqˈuehak retal re nak ma̱ ani chibalakˈi̱nk e̱re. 5 Nabal teˈcha̱lk chi balakˈi̱nc, ut teˈxye nak saˈ incˈabaˈ xeˈchal, abanan moco ya̱l ta. Toleˈxye, “La̱in li Cristo”, chaˈkeb. Ut nabal teˈbalakˈi̱k xbaneb. 6 Nak te̱rabi nak yo̱ li ple̱t ut nak te̱rabi resil nak ticla̱c re li ple̱t yalak bar, mexxucuac xban nak tento nak ta̱cˈulma̱nk chi joˈcan. Abanan moco ac aˈan ta rosoˈjiqueb li cutan aˈin. 7 Nabal li tenamit teˈpletik chi ribileb rib. Ut eb li acuabej teˈxpleti ribeb. Talajcua̱nk li cueˈej ut ta̱cua̱nk li yajel ut ta̱cua̱nk li hi̱c saˈ nabal chi naˈajej. 8 Abanan chixjunil aˈan yal xticlajic li raylal li ta̱cha̱lk. 9 Tojoˈnak texkˈaxtesi̱k ut texrahobtesi̱k ut texcamsi̱k. Ut xicˈ tex‑ilekˈ xbaneb chixjunileb li tenamit saˈ incˈabaˈ la̱in. 10 Ut saˈ eb li cutan aˈan nabaleb teˈxcanab lix pa̱ba̱leb. Ut aˈanakeb chic li teˈqˈuehok reheb laj pa̱banel saˈ raylal. Ut xicˈ chic teˈril ribeb. 11 Ut nabaleb li profeta aj balakˈ teˈcha̱lk ut nabaleb teˈbalakˈi̱k xbaneb. 12 Ut xban nak ta̱numta̱k li ma̱usilal, nabaleb teˈxcanab xra̱baleb li ras ri̱tzˈin. 13 Ut li ani tixcuy xnumsinquil li raylal aˈin toj saˈ rosoˈjic lix yuˈam, aˈan ta̱colekˈ. 14 Ut li resil lix nimajcual cuanquilal li Dios ta̱yema̱nk yalak bar jun sut rubel choxa re nak chixjunileb li tenamit teˈrabi resil li colba‑ib. Tojoˈnak ta̱cha̱lk li rosoˈjiqueb li cutan. 15 Chetzolak rix chi us li cˈaˈru quixye li profeta Daniel re nak te̱tau ru li cˈaˈru ta̱cˈulma̱nk. Aˈan quixye nak eb laj balakˈ teˈrocsi saˈ li rochoch li Dios bar ma̱cuaˈ xcˈulub cuiˈ cua̱nc li kˈaxal yibru ut xucuajel rilbal xban lix ma̱usilal, ut riqˈuin aˈan teˈxmux ru lix templo li Dios. 16 Nak te̱ril aˈan, la̱ex li cuanquex Judea, chex‑e̱lelik saˈ junpa̱t ut texxic toj saˈ li tzu̱l. 17 Li ani cua̱nk chak saˈ xbe̱n li rochoch nak ta̱cˈulma̱nk aˈan, chi cubec chak ut ti̱c ta̱e̱lelik ut incˈaˈ chic ta̱oc saˈ rochoch chirisinquil li cˈaˈru cuan re. 18 Ut li ani cua̱nk chak saˈ xcˈaleba̱l incˈaˈ chic chisukˈi̱k saˈ rochoch chixxocbal li rakˈ. 19 Tokˈobak ruheb li yaj aj ixk ut li yo̱queb chi tuˈresi̱nk saˈ eb li cutan aˈan xban nak kˈaxal cuiˈchic chˈaˈaj li e̱lelic chokˈ reheb. 20 Chextijok ut chetzˈa̱ma chiru li Dios re nak incˈaˈ ta̱cˈulma̱nk li raylal aˈin saˈ habalkˈe chi moco saˈ li hiloba̱l cutan. 21 Saˈ eb li cutan aˈan ma̱ caˈchˈin li raylal ta̱cˈulma̱nk. Ma̱ jun cua quicˈulman chi joˈcan chalen chak saˈ xticlajic li ruchichˈochˈ, chi moco ta̱cˈulma̱nk junak chic joˈcan mokon. 22 Cui ta ma̱cˈaˈ saˈ xchˈo̱l li Ka̱cuaˈ xrakbal ruheb li cutan aˈan, ma̱ ani raj ta̱cana̱k chi yoˈyo saˈ ruchichˈochˈ. Joˈcan nak li Ka̱cuaˈ tixse̱ba xrakbal ruheb li cutan aˈan saˈ xcˈabaˈeb li sicˈbileb ru. 23 Joˈcan nak cui ani ta̱yehok e̱re, “Cueˈ li Cristo,” malaj, “leˈ cuan li Cristo,” me̱pa̱b li cˈaˈru tixye. 24 Nabaleb aj balakˈ teˈcˈulu̱nk ut teˈxye nak aˈaneb li Cristo. Ut cuan teˈxye nak aˈaneb profeta. Nabal li cˈaˈak re ru teˈxcˈutbesi ut sachba chˈo̱lej telajeˈxba̱nu re xyalbal xbalakˈinquileb li tenamit, joˈqueb ajcuiˈ li sicˈbileb ru xban li Dios. 25 Abanan cheqˈuehak retal. Ac xinye e̱re li cˈaˈru talajeˈcˈulma̱nk. 26 Cui ut nequeˈxye e̱re, “Leˈ saˈ li chaki chˈochˈ cuan li Cristo,” mexxic chirilbal. Cui ut nequeˈxye e̱re, “Arin cuan saˈ cab,” me̱pa̱b li cˈaˈru teˈxye. 27 La̱in li Cˈajolbej tincˈulu̱nk saˈ junpa̱t. Chanchan lix repom li ca̱k na‑el chak saˈ releb sakˈe ut naxcˈut rib toj saˈ roqueb sakˈe. 28 Ya̱l li nequeˈxye nak bar cua̱nk junak camenak, aran teˈxtu̱b rib li soˈsol.\nNak tol‑e̱lk cuiˈchic li Cˈajolbej Dios\n29 Ut saˈ eb li cutan aˈan nak acak xrakeˈ li raylal aˈan, ta̱kˈojyi̱nokˈ ru li sakˈe ut li po incˈaˈ chic ta̱cutanokˈ ru. Ta̱ecˈa̱nk chak ru li choxa ut li chahim talajeˈtˈanekˈ chak. 30 Tojoˈnak ta̱cˈutu̱nk saˈ choxa li cuetalil la̱in li Cˈajolbej. Ut teˈyotˈekˈ ut teˈya̱bak chixjunileb li cuanqueb saˈ ruchichˈochˈ. Ut teˈril cuu la̱in li Cˈajolbej nak yo̱kin chak chi cha̱lc saˈ li chok riqˈuin lix nimal incuanquil ut inlokˈal. 31 Ut nak ta̱ecˈa̱nk chak chi cau li trompeta, tintaklaheb lin ángel. Ut teˈxchˈutub li sicˈbileb ru inban li cua̱nkeb yalak bar jun sut rubel choxa jun sut saˈ ruchichˈochˈ. 32 Cheqˈuehak retal cˈaˈru naxba̱nu li jun to̱n chi higo. Nak nakˈunkˈut chak li xak chi e̱lc, riqˈuin aˈan te̱nau nak yo̱ chak chi nachˈoc li sakˈehil. 33 Joˈ nak li higo naxcˈutbesi retalil li sakˈehil, joˈcan ajcuiˈ chixjunil li cˈaˈak re ru aˈan talajeˈcˈulma̱nk, naxcˈutbesi retalil nak yo̱ chi cuulac xkˈehil nak toline̱lk cuiˈchic la̱in li Cˈajolbej. 34 Relic chi ya̱l tinye e̱re nak toj talajeˈcˈulma̱nk chixjunil li cˈaˈak re ru aˈin chi toj ma̱jiˈ nequeˈosoˈ li tenamit aˈin. 35 Li choxa ut li ruchichˈochˈ talajeˈosokˈ. Abanan li cua̱tin incˈaˈ ta̱cana̱k yal chi joˈcan chi incˈaˈ ta ta̱cˈulma̱nk chixjunil li cˈaˈak re ru xinye. 36 Abanan ma̱ ani nanaˈoc re jokˈe lix kˈehil ut lix ho̱nal incˈulunic. Eb li ángel saˈ choxa incˈaˈ nequeˈxnau chi moco la̱in li Cˈajolbej ninnaˈoc re. Caˈaj cuiˈ li Dios Acuabej nanaˈoc re jokˈe ta̱cˈulma̱nk aˈin. 37 Joˈ quicˈulman saˈ xcutan laj Noé, joˈcan ajcuiˈ ta̱cˈulma̱nk nak toline̱lk cuiˈchic la̱in li Cˈajolbej. 38 Saˈ eb li cutan aˈan nak toj ma̱jiˈ quicuan li butˈi haˈ, eb li tenamit yo̱queb chak chi cuaˈac ut yo̱queb chi ucˈac, ut yo̱queb chi sumla̱c ut chi sumuba̱nc toj saˈ li cutan nak qui‑oc laj Noé saˈ li jucub cab. 39 Ut incˈaˈ queˈxtau xya̱lal toj quichal li butˈi haˈ ut quilajeˈcˈameˈ chixjunileb xban li butˈ. Chanchan ajcuiˈ aˈan nak toline̱lk cuiˈchic la̱in li Cˈajolbej. 40 Saˈ li cutan aˈan cuib li cui̱nk cua̱nkeb saˈ cˈaleba̱l, jun aj pa̱banel ut jun li ma̱cuaˈ aj pa̱banel. Ut laj pa̱banel, aˈan li ta̱cˈamekˈ xban li Dios ut li jun chic li ma̱cuaˈ aj pa̱banel, aˈan ta̱canaba̱k. 41 Ut cuib li ixk yo̱keb chi queˈec saˈ jun chi queˈleb, jun aj pa̱banel ut jun li ma̱cuaˈ aj pa̱banel. Ut laj pa̱banel, aˈan li ta̱cˈamekˈ xban li Dios ut li jun chic li ma̱cuaˈ aj pa̱banel, aˈan ta̱canaba̱k. 42 Joˈcan nak yoˈon cua̱nkex xban nak incˈaˈ nequenau jokˈe ho̱nal toline̱lk la̱in li Ka̱cuaˈ. 43 Chenauhak aˈin: nak cui ta naxnau li yucuaˈbej saˈ li cab jokˈe ho̱nal re li kˈojyi̱n tol‑e̱lk laj e̱lkˈ, ta̱yoˈlek raj ut incˈaˈ raj tixcanab chi elkˈac xsaˈ li rochoch. 44 Joˈcan ajcuiˈ la̱ex yoˈon cua̱nkex chi oybeni̱nc xban nak incˈaˈ nequenau jokˈe ho̱nal tincuulak la̱in li Cˈajolbej. Tincuulak chi ma̱cˈaˈ saˈ e̱chˈo̱l.\nLi cha̱bil aj cˈanjel ut li incˈaˈ cha̱bil aj cˈanjel\n45 ¿Ani ut laj cˈanjel cha̱bil ut cuan xnaˈleb? Aˈan li quiqˈueheˈ xcuanquil xban lix patrón saˈ xbe̱neb li rech mo̱sil ut aˈan ta̱qˈuehok re xtzacae̱mkeb saˈ x‑o̱ril. 46 Us xak re laj cˈanjel aˈan li yo̱k chixba̱nunquil chi joˈcan nak tol‑e̱lk lix patrón. 47 Relic chi ya̱l tinye e̱re nak lix patrón tixkˈaxtesi saˈ rukˈ, chixjunil lix juncablal. 48 Aban cui laj cˈanjel aˈan incˈaˈ us lix naˈleb, tixye saˈ xchˈo̱l, “Lin patrón ta̱ba̱yk chak chi cˈulu̱nc.” 49 Ut ta̱oc chixsacˈbaleb li rech aj cˈanjelil, ut ta̱oc chi cuaˈac ut chi ucˈac rochbeneb li calajenak. 50 Ut ma̱cˈaˈak saˈ xchˈo̱l nak tol‑e̱lk lix patrón. 51 Ut ta̱cˈajtesi̱k ru ut ta̱qˈuehekˈ saˈ xya̱nkeb laj caˈpacˈal u. Ut aran ta̱cua̱nk li ya̱bac ut li cˈuxuxi̱nc ruch e.


Naʼusilaak laj Abrahan ut Xjunkabʼal | Li Santil Hu ut li wank chisaʼ\nLi Yos Narosobʼtesi laj Abrahan ut li Xjunkabʼal\nKeʼkʼihank li ralal xkʼajol laj Abrahan. Li Yos kixtenqʼa laj Jose naq kiwank chaq Egipto\nCHʼOLCHʼO chiru li Jehobʼa naq twulaq xqʼehil naq li Ralal li jwal raaro xbʼaan tixqʼaxtesi li xyuʼam. Ut aʼan naraj xyeebʼal saʼ Genesis 3:15. Re naq ebʼ li qas qiitzʼin teʼxtaw ru naq jwal kirahoʼk saʼ xchʼool li Yos naq kikamsiik li Ralal, kixkʼe chi tzʼiibʼaak saʼ li Santil Hu naq kixye re laj Abrahan naq tixmayeja laj Isaac, li ralal, li raaro xbʼaan.\nQajultikaq naq li Yos kixye chaq re laj Abrahan naq laj Kolonel tchalq saʼ xyanq li ralal xkʼajol laj Isaac. Chʼolchʼo chiru laj Abrahan naq li Yos tixbʼaanu aʼin ut chʼolchʼo ajwiʼ chiru naq wi tkamq laj Isaac tixwaklesi wiʼ chik chi yoʼyo. Joʼkan naq, kiʼabʼink chiru li Jehobʼa re xmayejankil li ralal. Ak ok re xkamsinkil laj Isaac naq li Jehobʼa kixtaqla jun li anjel re naq inkʼaʼ tixbʼaanu. Li Jehobʼa kixnima ru laj Abrahan xbʼaan xkawil li xpaabʼal ut kixye wiʼ chik re, naq tixbʼaanu li xyeechiʼom.\nSaʼ xnumikebʼ ru li chihabʼ, laj Isaac kiwank wiibʼ li ralal: laj Esau ut laj Jacob. Abʼan kaʼajwiʼ laj Jacob kiroxloqʼi li nachalk rikʼin li Jehobʼa joʼkan naq kiʼosobʼtesiik. Kijaleʼk xkʼabʼaʼ xbʼaan li Jehobʼa ut kikʼeheʼk choʼq Israel, ut li xkabʼlaju chi ralal keʼkʼeheʼk choʼq xxeʼil li xteepal Israel. Abʼan, chanru kikʼihank li junkabʼal aʼin?\nAʼin kitiklaak naq ebʼ li ras laj Jose keʼok xkaqalinkil. Saʼ xkʼabʼaʼ naq jwal xikʼ nekeʼril, keʼxkʼayi choʼq moos. Ebʼ li keʼloqʼok re keʼxkʼam saʼ li tenamit Egipto. Saʼ li tenamit aʼin kixkʼul naabʼal li chʼaʼajkilal. Abʼanan, li Yos kixtenqʼa li saaj al aʼin xbʼaan naq tiik ut kaw xchʼool chiru. Saʼ jun kutan laj Faraon kixxaqabʼ laj Jose chi xbʼaanunkil jun li nimla kʼanjel. Rikʼin li kʼanjel aʼin kiruuk xtenqʼankil li xjunkabʼal naq kiʼosoʼk li tzakahemq. Usta inkʼaʼ kiraj laj Jacob kixtaqlahebʼ li ralal chi xloqʼbʼal li tzakahemq saʼ li tenamit Egipto. Laj Jose xaqabʼanbʼil chi xkʼayinkil li tzakahemq. Kʼajoʼ kisahoʼk saʼ xchʼool laj Jose naq kirilebʼ ru li ras! Ebʼ li ras moko maaʼusebʼ ta chik xnaʼlebʼ. Laj Jose kixkuyebʼ xmaak ut kixtaqla xbʼoqbʼal chixjunilebʼ li xkomon. Laj Faraon kixkʼe re li xjunkabʼal laj Jose rusilal ru li chʼochʼ ut aran keʼok chi kʼihank ut chi bʼihomoʼk. Laj Jose kixkʼe reetal naq li Jehobʼa kibʼaanunk re chixjunil li kixkʼul re naq ttzʼaqloq ru li Rajom.\nLaj Jacob kiwank Egipto rochbʼeen li xjunkabʼal toj naq kikamk. Ak kamk kamk re laj Jacob naq kixye naq laj Kolonel aʼanaq jun awabʼej jwal wanq xwankil ut tchalq saʼ xkʼabʼaʼ laj Juda, li ralal. Saʼ xnumikebʼ ru li chihabʼ, laj Jose kixye chaq naq li Yos trisi chixjunil li xjunkabʼal laj Jacob saʼ li tenamit Egipto.\n(Isinbʼil chaq saʼ Genesis tasal 20-50 ut saʼ Hebreos 11:17-22.)\nKʼaru kiraj li Jehobʼa naq tixbʼaanu laj Abrahan, ut kʼaru kiraj naq teʼxtaw ru ebʼ li qas qiitzʼin chirix aʼin?\nChanru kiwulak laj Jose saʼ li tenamit Egipto? Kʼaru kixkʼul aran, ut kʼaru rusilal kixtaw?\nKʼaru kixye laj Jacob naq ak kamk kamk re?


Salmos 147 - Sagrada Biblia [[Sagrada Biblia] Qeqchi Bible]\n¡Lokßoninbil taxak li nimajcual Dios xban nak kßaxal us xbichanquil xlokßal li kaDios ut xcßulub nak tâqßuehekß xlokßal!\nLi Kâcuaß yô chixyîbanquil cuißchic lix tenamit Jerusalén, ut tixcßameb cuißchic aran laj Israel, li cuanqueb yalak bar saß jalan tenamit.\nJunelic naxtenkßaheb li teßyotßekß xchßôl ut narisi lix raylaleb.\nYal re li Kâcuaß jarub li chahim cuan ut aßan ajcuiß naqßuehoc xcßabaßeb.\nKßaxal nim xcuanquil li Kâcuaß li kaDios ut kßaxal cau rib. Kßaxal numtajenak lix naßleb. Mâcßaß xbisbal.\nLi Kâcuaß naxqßue xlokßal li mâcßaßeb xlokßal ut narisi chi junaj cua lix cuanquileb li incßaß useb xnaßleb.\nChexbichânk chiru li Kâcuaß re xqßuebal xlokßal. Chexbichânk riqßuin li arpa re xlokßoninquil li Dios.\nLi Kâcuaß, aßan naqßuehoc re li chok chiru li choxa ut aßan li naqßuehoc re li hab re tixtßakresi li chßochß ut naxqßue chi qßuîc li pim chiru li tzûl.\nNaxqßue xtzacaêmkeb li xul. Naxqßue xtzacaêmkeb li tzßok li toj sâj li japjôqueb re xtzßâmanquil xcuaheb.\nLi Kâcuaß incßaß nasahoß xchßôl riqßuin lix metzßêu li cacuây, chi moco nasahoß xchßôl riqßuin li cuînk li cau rib.\nNasahoß ban xchßôl riqßuin li ani naxucuan ru ut naroybeni nak tâuxtânâk ru xban li Kâcuaß.\nLâex li cuanquex Jerusalén, chelokßoni taxak li nimajcual Dios. Lâex li cuanquex Sión cheqßuehak xlokßal li Kâcuaß.\nLi Kâcuaß, aßan naqßuehoc êcacuilal re nak têcol êrib chiruheb li xicß nequeßiloc êre ut aßan na-osobtesin êre lâex li cuanquex Jerusalén.\nAßan tâqßuehok êre chi cuânc saß tuktûquil usilal saß lê tenamit. Ut aßan ajcuiß tâqßuehok êre chi nabal li cßaßru êre.\nYal riqßuin li râtin, li Kâcuaß naxbânu saß junpât li cßaßru naraj saß ruchichßochß.\nAßan naqßuehoc li ratzßam que saß ruchichßochß. Chanchan li saki lana. Napaji li ratzßam que saß ruchichßochß chanchan nak napajîc li cha.\nNaxtakla li sakbach saß ruchichßochß ut xban li que li naxtakla naxpeca rib li haß.\nUt yal riqßuin li râtin nahaßoß cuißchic li haß li ac xpeca rib. Naxtakla li ikß ut na-oc cuißchic chi bêc rok li haß.\nLi Kâcuaß quixqßue li râtin re laj Jacob. Quixqßue lix chakßrab reheb laj Israel ut quixye reheb cßaßru teßxbânu.Li Kâcuaß incßaß quixqßue li râtin reheb li jalaneb xtenamit. Eb aßan incßaß nequeßxnau cßaßru naxye lix chakßrab. ¡Chikalokßoni taxak li Kâcuaß!\nLi Kâcuaß incßaß quixqßue li râtin reheb li jalaneb xtenamit. Eb aßan incßaß nequeßxnau cßaßru naxye lix chakßrab. ¡Chikalokßoni taxak li Kâcuaß!


APOCALIPSIS 16 KEK - Ut quicuabi jun xya̱b cux quia̱tinac - Bible Gateway\nAPOCALIPSIS 16 Kekchi (KEK)\n16 Ut quicuabi jun xya̱b cux quia̱tinac chak chi cau saˈ lix templo li Dios. Quixye reheb li cuukub chi ángel: ―Ayukex ut hoyomak chak saˈ xbe̱n li ruchichˈochˈ lix joskˈil li Dios li cuan saˈ li cuukub chi secˈ.― 2 Co̱ li xbe̱n ángel ut quixhoy li cuan saˈ lix secˈ saˈ xbe̱n li ruchichˈochˈ. Ut quichal jun yajel saˈ xbe̱neb chixjunileb li queˈxcˈul xnumbril lix cˈabaˈ li joskˈ aj xul joˈqueb ajcuiˈ li queˈxlokˈoni lix jalam u̱ch. Queˈxoxoˈ rixeb ut kˈaxal ra queˈxcˈul xban li yajel. 3 Ut li xcab ángel quixhoy li cuan saˈ lix secˈ saˈ xbe̱n li palau. Ut li haˈ quisukˈi chokˈ quicˈ. Chanchan xquiqˈuel jun camenak. Ut quilajeˈcam chixjunileb li cuanqueb saˈ li palau. 4 Li rox ángel quixhoy li cuan saˈ lix secˈ saˈ xbe̱neb li nimaˈ ut saˈ xbe̱neb li yuˈam haˈ. Ut li haˈ quisukˈi chokˈ quicˈ. 5 Ut quicuabi nak li ángel li nataklan saˈ xbe̱n li haˈ quia̱tinac ut quixye: ―At Ka̱cuaˈ, la̱at ti̱c a̱chˈo̱l chi rakoc a̱tin chi joˈcaˈin. La̱at ac cuancat chak saˈ xticlajic ut la̱at cuancat anakcuan. La̱at santo. Joˈcan nak xatrakoc a̱tin saˈ xya̱lal saˈ xbe̱neb li incˈaˈ useb xnaˈleb. 6 Xban nak aˈan eb queˈcamsin reheb la̱ cualal a̱cˈajol ut eb la̱ profeta, joˈcan nak xasukˈisi li haˈ chokˈ quicˈ ut xaqˈueheb chirucˈ. Xcˈulubeb nak teˈxcˈul chi joˈcan xban nak incˈaˈ us lix naˈlebeb, chan. 7 Ut quicuabi jun yo̱ chak chi a̱tinac saˈ li artal. Ut quixye: ―Relic chi ya̱l, at Ka̱cuaˈ, at nimajcual Dios, La̱at nacatrakoc a̱tin saˈ xya̱lal ut saˈ ti̱quilal, chan. 8 Ut li xca̱ ángel quixhoy li cuan saˈ lix secˈ saˈ xbe̱n li sakˈe. Ut li sakˈe quitikcuoˈ ru chi us ut quixcˈateb li cristian. Chanchan xtikcual li xam. 9 Eb li cristian queˈcˈateˈ xban xtikcual li sakˈe. Xban li raylal li yo̱queb chixcˈulbal, queˈxmajecua li Dios li cuan xcuanquil saˈ xbe̱neb li raylal. Ut incˈaˈ queˈyotˈeˈ xchˈo̱leb chi moco queˈxqˈue xlokˈal li Dios. 10 Ut li roˈ ángel quixhoy li cuan saˈ lix secˈ saˈ xbe̱n lix cˈojariba̱l li joskˈ aj xul. Ut chixjunileb li cuanqueb rubel xcuanquil queˈcana saˈ kˈojyi̱n. Chixjunileb yo̱queb chixtiubal li ruˈuj rakˈeb xban li raylal yo̱queb chixcˈulbal. 11 Ut queˈxmajecua li Dios li cuan saˈ choxa xban li raylal ut li xox li yo̱queb chixcˈulbal. Abanan incˈaˈ quiyotˈeˈ xchˈo̱leb ut incˈaˈ queˈxcanab xba̱nunquil li ma̱usilal. 12 Ut li xcuak ángel quixhoy li cuan saˈ lix secˈ saˈ xbe̱n li nimaˈ Eufrates. Quichakic li haˈ re teˈnumekˈ eb li rey li queˈchal chak saˈ eb li naˈajej li na‑el cuiˈ chak li sakˈe. 13 Ut quicuil oxib li ma̱us aj musikˈej. Yo̱queb chi e̱lc saˈ re li dragón ut saˈ re li joskˈ aj xul ut saˈ re li xcab xul li cuan cuib xxucub, li profeta aj balakˈ. Li oxib chi ma̱us aj musikˈej, aˈan chanchaneb li amoch. 14 Eb li ma̱us aj musikˈej aˈin nequeˈxba̱nu sachba chˈo̱lej. Nequeˈxic yalak bar saˈ ruchichˈochˈ chixchˈutubanquileb li rey ut eb li tenamit re nak teˈpletik saˈ eb li cutan nak li nimajcual Dios ta̱pletik riqˈuin li joskˈ aj xul. 15 Ut la̱in quicuabi nak li Ka̱cuaˈ quixye: ―La̱in tincha̱lk chi ma̱cˈaˈ saˈ xchˈo̱leb li tenamit joˈ nak nachal laj e̱lkˈ. Us xak re li ani nayoˈlec re cuoybeninquil ut incˈaˈ nachˈinan xchˈo̱l saˈ xpa̱ba̱l. Aˈan incˈaˈ ta̱xuta̱na̱k chicuu nak tincˈulu̱nk xban nak ti̱c xchˈo̱l, chan. 16 Ut queˈxchˈutub eb li rey li oxib chi ma̱us aj musikˈej saˈ li naˈajej Armagedón xcˈabaˈ saˈ hebreo. 17 Ut lix cuuk ángel quixhoy saˈ ikˈ li cuan saˈ lix secˈ. Ut quicuabi jun yo̱ chak chi a̱tinac saˈ lix templo li Dios. Chi cau xya̱b xcux quixye: ―Riqˈuin aˈin ta̱tzˈaklok ru li rakba a̱tin saˈ xbe̱n li ruchichˈochˈ.― 18 Ut quirepoc li rakˈ ca̱k ut qui‑abi̱c nabal li xya̱b cux. Quimok li ca̱k. Ut quicuan jun nimla hi̱c. Ma̱ jun cua quinumeˈ junak hi̱c joˈ aˈan chalen saˈ li cutan nak queˈyoˈobtesi̱c li cristian saˈ ruchichˈochˈ. 19 Li tenamit li kˈaxal nim xcuanquil quijacheˈ. Oxib jachal qui‑el. Ut eb li jun chˈol chic tenamit quilajeˈtˈaneˈ. Ut quijulticoˈ re li Dios li ma̱c queˈxba̱nu li tenamit Babilonia. Joˈcan nak quixqˈueheb chixtojbal rix lix ma̱queb chi tzˈakal xban nak yo̱ xjoskˈil saˈ xbe̱neb. 20 Quilajeˈsacheˈ li chˈochˈ li sutsu saˈ haˈ. Queˈsubeˈ saˈ haˈ. Ut quilajeˈtˈaneˈ li ni̱nki tzu̱l. 21 Quitˈaneˈ ni̱nki sakbach saˈ ruchichˈochˈ. Ju̱nk ciento libra ra̱lal li junju̱nk chi sakbach. Ut queˈnak saˈ xbe̱neb li cristian ut queˈxmajecua li Dios xban li nimla raylal li yo̱queb chixcˈulbal.


Resil li Santil Hu: Ch'ina'us Kik'utuk li Jesus! - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nSA' JUN kutan li Jesus kixye re jun li winq naq tento tixra li ras riitz'in. Li winq kixpatz' re li Jesus: ‹Ani li was wiitz'in?› Li Jesus naxnaw naq li winq a'in, yook xk'oxlankil naq li ras riitz'in a'an li rechtenamitul ut li rechpaab'al. Qatzolaq k'aru kixye li Jesus re li winq.\nLi Jesus kik'utuk rik'in eetalil. Jo'kan naq ki'aatinak chirix jun laj Judio ut jun laj Samaria. Xqatzol naq eb' laj Judio ut eb' laj Samaria ink'a' neke'raatina rib'. A'in kixye li Jesus.\nSa' jun kutan, jun laj Judio yook chi xik sa' li tenamit Jerico, naq kichape'k xb'aaneb' laj elq'. Ke'xmaq' li xtumin, ke'xteni ut kach'in chik ma ke'xkamsi.\nSa' li b'e a'in kinume'k jun laj tij, aj Judio, kiril li winq chi t'ant'o. Ab'an, ma kixtenq'a li winq? Ink'a', yal kinume'k chiru ut xko! Chirix chik a'an kichalk jun laj Levita, aj paab'anel. K'aru nakaaye, ma kixtenq'a tawi' li winq? Ink'a' kixtenq'a li winq. Sa' li eetalil nak'utunk naq laj tij ut laj Levita koheb'.\nMa nakaanaw ani yook chi tenq'ank re laj Judio? Li winq aj Samaria yook xb'anb'al laj Judio. Ut kixsik' xna'aj li winq a'in re naq thilanq ut tk'iraaq.\nNaq li Jesus kiraqe'k xseeraq'inkil a'in, kixye re li winq, li kixb'aanu li patz'om re: ‹Anaqwan ye we, ani reheb' li oxib' chi winq a'in, nakaak'oxla naq a'an tz'aqal ras riitz'in li kichape'k xb'aaneb' laj elq'? Ma laj tij, laj Levita malaj laj Samaria?›\nLi winq kixye re li Jesus: ‹Laj Samaria, li kitenq'ank re laj Judio›.\nToja' naq li Jesus kixye re li winq: ‹Yaal nakaaye. Jo'kan naq aayu ut yu'ami li kixb'aanu laj Samaria›.\nCh'ina'us kik'utuk li Jesus! Pe'yaal? Laa'o naru tqatzol naab'al li na'leb' sa' li Santil Hu. Xb'aan naq aran wank chixjunil li kixb'aanu li Jesus.\nK’aru kixpatz’ jun li winq re li Jesus ut k’a’ut?\nChanru kik’utuk li Jesus? K’aru xqatzol chirixeb’ laj Judio ut eb’ laj Samaria?\nChirix li kixseeraq’i li Jesus, k’aru kixk’ul jun aj Judio naq yook chi xik sa’ li tenamit Jerico?\nK’aru kixb’aanu laj tij ut laj Levita naq ke’ril li winq chi t’ant’o?\nAni kitenq’ank re laj Judio li ke’xteni?\nK’aru kixye li Jesus naq kiraqe’k xseeraq’inkil li jaljookil ru aatin? Ut chanru kisumenk li winq?\nChaawil li naxye Lucas 10:25-37.\nChanru kixtenq’a li Jesus jun li winq aj nahol chaq’rab’ re naq tna’leb’aq? (Luc. 10:26; Mat. 16:13-16.)\nChanru kiroksi li Jesus eb’ li eetalil re naq eb’ li qas qiitz’in te’xjal xna’leb’ malaj xk’a’uxl? (Luc. 10:36, 37; 18:9-14; Tito 1:9.)


Resil li Santil Hu: Ke'xk'e chi Pek laj Esteban! - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nANI li winq wiq'wo chiru ch'och'? A'an laj Esteban ut wank cho'q xtzolom li Jesus. Ab'an k'a'ut yookeb' xk'eeb'al chi pek? Xb'aan naq xik' neke'ril.\nLi Yos kixtenq'a laj Esteban chi xb'aanunkil li sachb'ach'oolej. Jo'kan naq eb' li winq a'in, ke'xye re laj Esteban naq k'a'ut yook chi k'utuk chirix li Jesus. Li Yos kixk'e xna'leb' laj Esteban re xk'utb'esinkil naq eb' li winq a'in, ink'a' yookeb' xk'utb'al li yaal chiruheb' li qas qiitz'in. Jo'kan naq ke'numtaak xjosq'il ut ke'xchap laj Esteban. Toja' naq, ke'xye re wiib' oxib' reheb' li poyanam naq te'tik'ti'iq chirix laj Esteban.\nLi xyuwa'il laj tij kixye re laj Esteban: ‹Ma yaal li yookeb' xyeeb'al chaawix?› Laj Esteban kixch'olob' rik'in li Santil Hu li patz'om. Naq yook chi raqe'k xyeeb'al a'in, kixye naq sa' li q'e kutan xik' ke'ile'k eb' laj k'anjel chiru li Yos. Jo'kan naq kixye reheb': ‹Laa'ex chanchanex ajwi' jo'eb' li winq a'in. Xeekamsi li Jesus ut ink'a' keepaab' li xchaq'rab' li Yos›.\nNaq eb' li xb'eenil aj tij ke'rab'i a'in, ke'xk'uxuxi ruch reheb' xb'aan xjosq'ileb'. Laj Esteban ki'ilok sa' choxa ut kixye: ‹Yookin chi rilb'al li Jesus sa' li xnim ruq' li Yos!› Ab'an, eb' li winq ke'xtz'ap li xikeb' ut ke'xjukuki laj Esteban. Ut ke'risi sa' li tenamit.\nEb' li winq ke'risi li raq'eb' ut ke'xkanab' chi roq laj Saulo jo' nak'utunk sa' li eetalil. Toja' naq ke'ok xk'eeb'al chi pek. Laj Esteban kixwiq'ib' rib' ut ki'ok chi tijok chiru li Yos: ‹At Jehob'a maak'eheb' chi xtojb'al rix li yookeb' xb'aanunkil we!› Toja' naq, kikamk. Laj Esteban kixye a'in, xb'aan naq naxnaw naq eb' li winq ke'b'alaq'iik xb'aaneb' li xb'eenil laj tij.\nMa nakaak'e reqaj li neke'xb'aanu aawe, malaj nakaapatz' re li Yos naq tixk'e chi xtojb'al xmaakeb'? Laj Esteban ut li Jesus ink'a' ke'xb'aanu a'in. Maajunwa ke'xb'aanu li maa'usilal reheb' li xik' ke'ilok reheb'. Us wi tqak'am qe rik'ineb'!\nAni laj Esteban? K’aru kixb’aanu laj Esteban xb’aan naq li Yos kitenq’ank re?\nK’aru kixye laj Esteban naq ke’chalk xjosq’il eb’ li xb’eenil laj tij?\nK’aru ke’xb’aanu re laj Esteban naq ke’risi sa’ li tenamit?\nAni li saaj al li ke’xkanab’ li t’ikr chi roq?\nK’aru kixpatz’ laj Esteban re li Jehob’a naq ak kamk re?\nChanru tqak’am qe rik’in laj Esteban naq te’xb’aanu qe li maa’usilal?\nChaawil li naxye Hechos 6:8-15.\nK’aru neke’xb’aanu eb’ li neke’k’amok b’e sa’eb’ li paab’al re naq eb’ laj Testiiw re li Jehob’a te’xkanab’ xpuktesinkil li chaab’il esilal? (Hech. 6:9, 11, 13.)\nChaawil li naxye Hechos 7:1-60.\nK’aru kitenq’ank re laj Esteban chi xkolb’al rix li chaab’il esilal chiru li Sanedrin ut k’aru naqatzol chirix a’in? (Hech. 7:51-53; Rom. 15:4; 2 Tim. 3:14-17; 1 Ped. 3:15.)\nK’aru tento tqab’aanu naq eb’ li qas qiitz’in ink’a’ too’e’xkanab’ chi xpuktesinkil li chaab’il esilal? (Hech. 7:58-60; Mat. 5:44; Luc. 23:33, 34.)


Ezequiel 26 - Sagrada Biblia [[Sagrada Biblia] Qeqchi Bible]\nSaß li xbên cutan re li po nak yô junlaju chihab kacßambal Babilonia li Kâcuaß quiâtinac cuiqßuin ut quixye cue:\n—At ralal cuînk, eb laj Tiro queßsahoß xchßôl ut queßxjap re chixyebal, “Us ajcuiß nak xsacheß ru li tenamit Jerusalén. Mâcßaß chic xcuanquil joß tenamit. Lâo chic tâcuânk nabal cßaßru ke xban nak eb aßan xeßsacheß ruheb.”\nJoßcan nak lâin li nimajcual Dios ninye reheb: Lâin xicß nequexcuil lâex li cuanquex Tiro. Lâin tintaklaheb nabal li xnînkal ru tenamit chi pletic êriqßuin. Chanchan nak nachal lix cau ok li palau nak teßchâlk chi pletic êriqßuin.\nTeßxtßan li tzßac li sutsu cuiß lê tenamit ut teßxjuqßui li cab li najt xteram li nequecol cuiß êrib. Lâin tincuisi chixjunil li cßaßak re ru cuan aran. Chanchan mesunbil tinbânu re. Junes pec aj chic tâcanâk chi mâcßaß cuan saß xbên.\nSaß xbên li pec li quicuan cuiß li tenamit teßxhel chi chakic lix yoyeb laj car. Eb li xnînkal ru tenamit teßrelkßa li cßaßru cuan saß li tenamit Tiro. Lâin li nimajcual Dios ninyehoc re aßin.\nEb li cuanqueb saß li cocß cßalebâl teßcamsîk chi chßîchß. Riqßuin aßan teßxqßue retal nak lâin li Kâcuaß Dios.\nLi nimajcual Dios naxye: —Lâin tintakla chi pletic saß lê tenamit laj Nabucodonosor, lix reyeb laj Babilonia, li kßaxal nim xcuanquil. Tâchâlk saß li norte chi pletic êriqßuin rochbeneb lix qßuila soldados, ut eb lix cacuây ut eb lix carruaje.\nTeßxcamsiheb chi chßîchß li cuanqueb saß li cocß cßalebâl. Teßxyîb lix naßajeb re teßxcol cuiß ribeb. Teßxyîb lix taklebâl re teßoc saß lê tenamit ut cuânk xchßîchßeb re xcolbal re xchßôleb.\nTeßxjor li tzßac li sutsu cuiß lê tenamit riqßuin li jorleb pec. Teßxtßan ajcuiß li cab li najt xteram li nequecol cuiß êrib.\nNak eb laj Babilonia teßoc saß lê tenamit, teßxcuaclesi nabal li poks ut incßaß chic texcßutûnk. Ut li tzßac li sutsu cuiß lê tenamit tâecßânk saß xnaßaj xban xyâb rokeb lix cacuây ut eb lix carruaje nak teßoc saß lê tenamit joß nak nequeßoc saß jun tenamit ac poßbil.\nEb li cacuây teßnumekß saß chixjunileb li be saß lê tenamit. Eb li soldados teßxcamsiheb li tenamit riqßuin chßîchß ut teßxjuqßueb li okech li kßaxal cau.\nTeßxmakß chêru lê biomal ut teßrelkßa li cßaßru êre. Teßxjuqßui li tzßac ut telajeßxtßan lê châbil ochoch. Telajeßxcuti saß li palau li pec, li cheß ut chixjunil li mul.\nLâin tinbânu nak incßaß chic tâabîk xyâb lê bich chi moco tâabîk xyâb lê arpa.\nLê tenamit chanchanak chic jun li pec mâcßaß cuan saß xbên. Ut eb laj car teßxhel lix yoy aran re teßchakik. Incßaß chic tâyîbâk lê tenamit, chan li Dios.\nLi nimajcual Dios naxye ajcuiß reheb laj Tiro: —Nak yôkeb chixsachbal lê tenamit li xicß nequeßiloc êre, cßajoß nak teßxucuak li tenamit li cuanqueb chire li palau nak teßrabi xyâbeb li yôkeb chi camsîc.\nUt chixjunileb li cuanqueb xcuanquil saß eb li tenamit li cuanqueb chire li palau teßêlk saß lix cßojaribâleb xbaneb xxiu ut teßrisi chirixeb li rakßeb li cuan xsahob ru. Sicsotkeb xbaneb xxiu nak teßchunlâk saß chßochß ut sachsôkeb xchßôl nak teßril li cßaßru têcßul lâex.\nUt teßxbicha li bich aßin re rahil chßôlejil chêrix lâex: Quisacheß ru li tenamit li kßaxal naßno ru nak quicuan. Aran queßcuan li nequeßxic saß eb li jucub. Junxil eb li cuanqueb saß li tenamit aßin queßtaklan saß xbêneb li nequeßxic saß li palau ut queßxqßue xxiuheb li cuanqueb chire li palau.\nAnakcuan xsacheß ru li tenamit Tiro. Eb li cuanqueb saß eb li cocß tenamit li sutsûqueb xban li palau nequeßsicsot xban xxiuheb xban nak xsacheß ruheb laj Tiro.\nAßan aßin li naxye li nimajcual Dios. —Lâin tincanabânk re li tenamit chi mâcßaßak chic cuânk chi saß joß eb li tenamit li queßsacheß ruheb ut mâ ani chic cuan aran. Lâin tinbânûnk re nak tâbutßûnk li palau saß li tenamit.\nLâin texintakla chi cuânc saß xchamal li ruchichßochß bar cuanqueb cuiß li queßcam najter. Texincanab chi cuânc saß xyânkeb li queßsacheß ruheb najter. Incßaß chic teßcuânk cristian saß lê tenamit, chi moco tâyîbâk chic.Xucuajel rilbal li cßaßru tinbânu êre. Incßaß chic tex-usâk. Texsiqßuekß aban incßaß textaßekß, chan li Dios.\nXucuajel rilbal li cßaßru tinbânu êre. Incßaß chic tex-usâk. Texsiqßuekß aban incßaß textaßekß, chan li Dios.


Versículos de la Biblia sobre el tema: Cumpleaños -> Vida\nLi Dios coxyo'obtesi ut quixq'ue ke li ac' yu'am sa' xc'aba' li Jesucristo re nak châbilak li kayu'am xban nak ac jo'can c'ûbanbil chak xban li Dios junxil re nak châbilak li kayehom kabânuhom.\nJunak ixk yo'lâc re lix c'ula'al narec'a xrahil lix raylal. Abanan nak ac xyo'la lix c'ula'al, nasach sa' xch'ôl li raylal li quixc'ul ut nasaho' sa' xch'ôl xban nak ac xyo'la lix c'ula'al.\nCui châbil lâ naßleb tânajtokß ru lâ yußam saß ruchichßochß.\nLâin ninnau nak lâat nacatcßutuc chicuu chanru nak tintau li junelic yußam. Xban nak lâat cuancat cuiqßuin, junelic sa saß inchßôl. Caßaj cuiß âcuiqßuin cuan li sahil chßôlej.\nAß taxak li Dios chiqßuehok âcue chixjunil li nacacuaj ut tatxtenkßa taxak re nak tâêlk chi us chixjunil li cßaßru nacacßoxla xbânunquil.\n Jun ajcuiß li nacuaj xtzßâmanquil chiru li Kâcuaß Dios. Li cßaßru nintzßâma chiru, aßan nak tincuânk saß li rochoch joß najtil tincuânk saß ruchichßochß re nak tinlokßoni ru saß li rochoch ut re nak tincßoxlak chirix li usilal li quixbânu cue. Nak tâcuulak xkßehil nak tâchâlk li raylal saß inbên, li Kâcuaß tâcolok cue. Tinixcol saß li templo. Tinixqßue saß xbên junak sakônac ut tinixcol chiruheb li xicß nequeßiloc cue. Ut xban nak ac xinixcol li Kâcuaß lâin tinnumtâk saß xbêneb li xicß nequeßiloc cue, ut xban xsahil inchßôl tinmayejak saß rochoch li Dios ut tinbichânk chi sa saß inchßôl re xlokßoninquil li Kâcuaß. At Kâcuaß, chinâcuabi taxak nak yôquin xtzßâmanquil intenkßanquil châcuu. Chacuuxtâna cuu ut chasume taxak li cßaßru nintzßâma châcuu.\nCßut chiku chanru nak takara li kayußam re nak cuânk kanaßleb chixbânunquil li us.\nLâin tincuosobtesi ut tinqßue nabal chihab chic xyußam. Ut lâin tincolok re.—\nChisahokß saß kachßôl saß li cutan aßin li kßaxal lokß li quixqßue ke li Dios.\nLi Kâcuaß lê Dios cuan êriqßuin. Aßan nim xcuanquil ut aßan tâcolok êre. Li Kâcuaß sahak xchßôl êriqßuin ut riqßuin xnimal xrahom tixqßue êre li acß yußam. Ut tâbichânk xban xsahil saß xchßôl.\n Chisahokß taxak êchßôl riqßuin li Kâcuaß ut aßan tixqßue êre cßaßru têraj. Junelic chekßaxtesi êrib re li Kâcuaß ut cauhak êchßôl riqßuin. Ut aßan tâtenkßânk êre.\n Xban nak junelic naruxtâna ku li Kâcuaß, joßcan nak incßaß xo-osoß. Junelic naril xtokßobâl ku. Cuulaj cuulaj nocorosobtesi. Acß chic li kosobtesinquil xban nak kßaxal nim li rusilal saß kabên.\n Aß taxak li Kâcuaß chi-osobtesînk êre ut aßan taxak tâilok êre. Chisahokß taxak xchßôl li Dios êriqßuin ut chiruxtâna taxak êru. Aß taxak li Kâcuaß chi-ilok êre riqßuin lix rahom ut chixqßue taxak li tuktûquil usilal êre.Joßcaßin nak teßxyâba lin cßabaß saß xbêneb laj Israel. Ut lâin tincuosobtesiheb, chan li Dios.\n At Kâcuaß, lâat xanau chanru innaßleb. Lâat xanau chanru lin cßaßux. Lâat nacacuil chixjunil li ninbânu. Usta najt cuanquin, lâat nacanau chixjunil li yôquin chixcßoxlanquil. Lâat nacanau jokße nincßanjelac ut jokße ninhilan. Nacaqßue retal chixjunil li cßaßru ninbânu. Toj mâjiß na-el chi xtzßûmal cue li cuâtin, ac xanau chixjunil li cßaßru tinye. Lâat junelic cuancat cuiqßuin. Cuancat chicuix ut cuancat chicuu ut cuan lâ cuukß saß inbên. Cßajoß lâ naßleb ut kßaxal lokß xcßoxlanquil. Mâ jokße tintau ru chixjunil li nacacßoxla lâat. At Kâcuaß, ¿ma târûk ta biß tinxic chi najt chiru lâ Santil Musikß? ¿Ma târûk ta biß tinêlelik châcuu lâat? Cui tinxic saß choxa, aran cuancat lâat. Ut cui tinxic saß xnaßajeb li camenak aran ajcuiß cuancat chak lâat. Yalak bar tinxic, lâat cuânkat aran. Cui ta târûk tinye raj re li ikß nak tinixcßam toj jun pacßal li palau, aran ajcuiß cuancat lâat. Riqßuin lâ nim ukß tinâchßilo ut tinâtenkßa. Ut cui tinyal xmukbal cuib saß li kßojyîn, mâmin târûk. Tinâcuil ajcuiß xban nak mâcßaß kßojyîn châcuu. Châcuu lâat mâcßaß kßojyîn. Chixjunil cutan saken châcuu. Juntakßêt li kßojyîn ut li cutan châcuu lâat. Lâat xinâyoßobtesi. Xaqßue inyußam nak toj mâjiß ninyoßla saß ruchichßochß. Tatinlokßoni riqßuin chixjunil li xabânu nak xinâyoßobtesi. Cßajoß xchakßal ru chixjunil li xabânu. Nasach inchßôl chirilbal. Lâat ac xanau nak cuanquin nak toj cuanquin riqßuin lin naß. Moco mukmûquin ta châcuu usta toj mâjiß ninyoßla saß ruchichßochß. Chalen nak toj mâjiß ninyoßla, ac chßolchßo châcuu chanru lin yußam. Ac tzßîbanbil retalil âban jokße tinyoßlâk ut jokße tincâmk. At inDios, cßajoß nak nacatcßoxlac chicuix ut kßaxal lokß nak niquinâcßoxla. Incßaß naru rajlanquil jarub sut nacaqßue âcßaßux chicuix, joß li cocß ru li samaib incßaß naru rajlanquil. Nak na-aj cuu toj yôcat ajcuiß chi cßoxlac chicuix. At inDios, chasacheb taxak ruheb li incßaß useb xnaßleb, ut cheßxcanabak ta inchßißchßißinquil eb laj camsinel. Eb li cuînk aßan nacateßxmajecua ut nequeßxpatzß lâ cßabaß chi mâcßaß rajbal. At nimajcual Dios, lâin xicß nequeßcuil li xicß nequeßiloc âcue. Cßajoß nak nachal injoskßil chi rilbaleb li nequeßxkßetkßeti ribeb châcuu. Nintzßektâna eb li xicß nequeßiloc âcue. Lâin ninnau nak xicß ajcuiß niquineßril lâin. At inDios, chacuil taxak chanru lin cßaßux châcuu. Chayal taxak cuix re nak tânau chanru lin naßleb.Chaqßue taxak retal ma cuan li mâusilal yôquin chixbânunquil. Chinâberesi re nak toxintau li junelic yußam. Chaqßue taxak retal ma cuan li mâusilal yôquin chixbânunquil. Chinâberesi re nak toxintau li junelic yußam.


HECHOS 10 KEK - Laj Pedro ut laj Cornelio - Quicuan jun - Bible Gateway\nHECHOS 10 Kekchi (KEK)\n10 Quicuan jun li cui̱nk aran Cesarea aj Cornelio xcˈabaˈ. Aˈan li nataklan saˈ xbe̱neb jun chˈu̱tal chi soldado aj Italia nequeˈxye re. 2 Li cui̱nk aˈan quixxucua ru li Dios joˈqueb ajcuiˈ chixjunileb li cuanqueb saˈ li rochoch. Cha̱bil xnaˈleb ut junelic natijoc chiru li Dios ut junelic naxtenkˈaheb li nebaˈ. 3 Saˈ jun li cutan saˈ oxib o̱r tana re ecuu laj Cornelio quiril saˈ visión nak qui‑oc jun li ángel riqˈuin ut quixye re: ―At Cornelio, chan. 4 Laj Cornelio ta̱xucuak nak quiril li ángel ut quixye: ―Cˈaˈru ta̱cuaj tinba̱nu, Ka̱cuaˈ.― Li ángel quixye: ―Li Dios xrabi la̱ tij. Nacuulac chiru li cˈaˈru nacaba̱nu re xtenkˈanquileb li nebaˈ. 5 Anakcuan tinye a̱cue takla cuib oxibakeb li cui̱nk aran Jope chixcˈambal chak li cui̱nk aj Simón xcˈabaˈ. Aj Pedro nayeman ajcuiˈ re. 6 Aˈan ta̱yehok a̱cue cˈaˈru us ta̱ba̱nu. Aˈan yo̱ chi hila̱nc saˈ rochoch laj Simón laj yi̱bom tzˈu̱m. Li rochoch cuan chire li palau, chan li ángel. 7 Nak ac x‑el li ángel riqˈuin, laj Cornelio quixbok cuib lix mo̱s cui̱nk ut quixbok ajcuiˈ jun reheb lix soldado li naxxucua ru li Dios. 8 Quixserakˈi reheb chixjunileb li quiyeheˈ re xban li ángel ut quixtaklaheb Jope re nak teˈxcˈam chak laj Pedro. 9 Cuulajak chic ac cuulaqueb na re saˈ li tenamit Jope nak laj Pedro quitakeˈ saˈ xcaˈ tasal li cab chi tijoc. Caˈchˈin na chic ma̱ cuaˈleb. 10 Quichal xtzˈocajic ut quiraj raj ru cuaˈac. Abanan toj yo̱queb chixyi̱banquil lix tzacae̱mk. Nak toj yo̱ chiroybeninquil lix tzacae̱mk, quiril jun li visión. 11 Quiril nak teto li choxa ut chanchan jun nimla saki tˈicr yo̱ chak chi cubec. Pixbil saˈ xca̱ pacˈalil lix xuc li tˈicr ut yo̱ chak chi cubec saˈ ruchichˈochˈ. 12 Chi saˈ li tˈicr aˈan cuanqueb chak nabal pa̱y ru li xul xcomoneb li nequeˈcuan saˈ ruchichˈochˈ. Cuanqueb cuan cuib rokeb ut cuib rukˈ, cuanqueb xcomoneb li cˈantiˈ ut cuanqueb xcomoneb li xul li nequeˈrupupic chiru choxa. 13 Ut quirabi jun xya̱b cux quixye re: ―At Pedro, chap a̱cue li xul aˈin. Ta̱camsi ut ta̱tiu, chan. 14 Laj Pedro quixye: ―Incˈaˈ, Ka̱cuaˈ. Ma̱ jun sut xintzaca cˈaˈak re ru li naxye saˈ li chakˈrab nak incˈaˈ us xtzacanquil, chan. 15 Ut quixye cuiˈchic li yo̱ chi a̱tinac: ―La̱at incˈaˈ naru nacacˈoxla nak incˈaˈ us ta̱tzaca li cˈaˈru xye li Dios nak us ta̱tzaca, chan. 16 Oxib sut quiyeheˈ re chi joˈcan ut chirix aˈan quixoque li nimla tˈicr aˈan ut quicˈameˈ cuiˈchic saˈ choxa. 17 Laj Pedro toj yo̱ ajcuiˈ chixcˈoxlanquil cˈaˈru xya̱lal li quicˈutbesi̱c chiru nak queˈcuulac li cui̱nk li queˈtakla̱c xban laj Cornelio. Cuanqueb chire li cab ut yo̱queb chixpatzˈbal bar cuan li rochoch laj Simón. 18 Queˈxpatzˈ ma aran cuan chi hila̱nc laj Simón li nequeˈxye aj Pedro re. 19 Laj Pedro toj yo̱ ajcuiˈ chixcˈoxlanquil cˈaˈru xya̱lal li visión li quiril nak li Santil Musikˈej quixye re: ―Oxib li cui̱nk xeˈchal cha̱sicˈbal. 20 Ayu, cuben ut a̱tinaheb chak. Matcˈoxlac chi xic chirixeb xban nak la̱in xintaklan chak reheb, chan. 21 Joˈcan nak laj Pedro quicube ut quixye reheb li cui̱nk: ―Cueˈquin. La̱in laj Simón Pedro li niquine̱sicˈ. ¿Cˈaˈru xcˈamoc chak e̱re toj arin ut cˈaˈru te̱raj cuiqˈuin? chan. 22 Eb aˈan queˈxye: ―Laj Cornelio li capitán xtaklan chak ke. Aˈan jun cui̱nk ti̱c xchˈo̱l ut naxxucua ru li Dios. Chixjunileb laj judío nequeˈxqˈue saˈ xnakˈ ruheb. Jun x‑ángel li Dios quixcˈutbesi rib chiru ut quixye re nak tatxbok saˈ rochoch re nak ta̱ru̱k ta̱rabi li cˈaˈru ta̱ye re, chanqueb re. 23 Laj Pedro quirocsiheb ut queˈxnumsi li kˈojyi̱n saˈ li cab aˈan. Saˈ li cutan jun chic laj Pedro co̱ chirixeb. Ut cuib oxib laj pa̱banel re Jope queˈco̱eb chirix. 24 Joˈ cuulajak chic queˈcuulac Cesarea ut laj Cornelio yo̱ chiroybeninquileb rochbeneb li rechˈalal ut eb li tzˈakal rami̱g li quixbok riqˈuin. 25 Nak laj Pedro quicuulac saˈ li rochoch, laj Cornelio qui‑el chixcˈulbal. Quixcuikˈib rib chiru re xlokˈoninquil. 26 Abanan laj Pedro quixye re: ―Cuaclin. Mina̱lokˈoni la̱in xban nak la̱in yal cui̱nkin joˈ la̱at, chan. 27 Yo̱ chi a̱tinac riqˈuin laj Cornelio nak yo̱queb chi oc saˈ li cab. Nak queˈoc, queˈxtau nabaleb ac chˈutchˈu̱queb saˈ li cab. 28 Laj Pedro quixye reheb: ―La̱ex nequenau nak lix chakˈrabeb laj judío naxye nak incˈaˈ naru takajunaji kib riqˈuineb li ma̱cuaˈeb aj judío chi moco ta̱ru̱k to‑oc saˈ rochocheb. Abanan xcˈut chicuu li Ka̱cuaˈ Dios nak ma̱ jun li cristian tintzˈekta̱na chi moco tinye nak incˈaˈ us a̱tinac riqˈuineb. 29 Joˈcan nak incˈaˈ xinkˈetkˈeti cuib chi cha̱lc nak xineˈxbok chak. Ye cue cˈaˈut nak xatakla inbokbal, chan. 30 Quichakˈoc laj Cornelio ut quixye: ―Ca̱hib cutan anakcuan joˈcaˈin ajcuiˈ ho̱nal nak yo̱quin chi ayunic ut chi tijoc saˈ li cuochoch. Oxib o̱r re ecuu quixcˈutbesi rib chicuu jun li cui̱nk nalemtzˈun li rakˈ. 31 Quixye cue, “At Cornelio, li Dios quirabi la̱ tij. Nacuulac chiru li cˈaˈru nacaba̱nu re xtenkˈanquileb li nebaˈ. 32 Takla xcˈambal laj Simón Pedro li cuan aran Jope. Yo̱ chi hila̱nc saˈ li rochoch laj Simón laj yi̱bom tzˈu̱m. Li rochoch aˈan cuan chire li palau. Nak ta̱cˈulu̱nk laj Pedro, tixchˈolob cha̱cuu li xya̱lal,” chan cue li ángel. 33 Joˈcan nak xintakla a̱cˈambal saˈ junpa̱t. Ut la̱at xaba̱nu usilal ke. Xatcˈulun. Anakcuan ut chikajunilo cuanco arin chiru li Dios chirabinquil chixjunil li cˈaˈru ta̱ye ke li xye chak a̱cue li Dios, chan laj Cornelio re laj Pedro.\nLaj Pedro quixye re laj Cornelio nak li Dios incˈaˈ naxsicˈ ru li ani naxra\n34 Quixtiquib a̱tinac laj Pedro ut quixye: ―Anakcuan xinqˈue retal chi tzˈakal nak li Dios incˈaˈ naxsicˈ ru li ani naxra. 35 Li ani naxxucua ru li Dios ut naxba̱nu li ti̱quilal aˈ yal bar xtenamit, li jun aˈan naraheˈ xban li Dios. 36 La̱ex nequenau nak li Dios quixtakla resil li colba‑ib reheb laj Israel. Li colba‑ib, aˈan li naqˈuehoc tuktu̱quil usilal saˈ xcˈabaˈ li Jesucristo. Ut li Jesucristo, aˈan li Ka̱cuaˈ, ut nim xcuanquil saˈ xbe̱n chixjunil. 37 La̱ex nequenau cˈaˈru quicˈulman saˈ chixjunil li tenamit Judea. Quiticla aran Galilea nak ac xchˈoloba̱c resil li cubi haˈ xban laj Juan. 38 Ac e̱rabiom resil li Jesucristo aj Nazaret. Li Dios quixqˈue li Santil Musikˈej re, ut quixqˈue xcuanquil. Aˈan quibe̱c yalak bar chixba̱nunquil li usilal ut chixqˈuirtesinquileb li tacuasinbileb xban laj tza xban nak li Dios cuan riqˈuin. 39 La̱o quikil riqˈuin ku chixjunil li cˈaˈru quixba̱nu li Jesús aran Judea ut Jerusalén. Abanan eb aˈan queˈxcamsi chiru cruz. 40 Ut li Dios quixcuaclesi cuiˈchic chi yoˈyo saˈ xya̱nkeb li camenak saˈ rox li cutan. Ut mokon li Jesús quixcˈutbesi rib chiku. 41 Incˈaˈ quixcˈutbesi rib chiruheb chixjunileb. Caˈaj cuiˈ chiruheb li quisiqˈueˈ ruheb junxil xban li Dios. La̱o cocuaˈac ut co‑ucˈac riqˈuin nak ac xcuacli cuiˈchic chi yoˈyo saˈ xya̱nkeb li camenak. 42 Ut coxtakla chixchˈolobanquil xya̱lal ut chixjulticanquil chiruheb li tenamit nak aˈan qˈuebil xban li Dios chi rakoc a̱tin saˈ xbe̱neb chixjunileb, li yoˈyo̱queb joˈ ajcuiˈ li camenakeb. 43 Aˈan aˈin li Jesús li queˈxye chak resil chixjunileb li profeta junxil. Queˈxye nak saˈ xcˈabaˈ aˈan ta̱cuyekˈ xma̱queb chixjunileb li nequeˈpa̱ban re.\nLi Santil Musikˈej quiqˈueheˈ reheb li ma̱cuaˈeb aj judío\n44 Toj yo̱ ajcuiˈ chi a̱tinac laj Pedro nak queˈxcˈul li Santil Musikˈej chixjunileb li yo̱queb chi abi̱nc re li ra̱tin li Dios li yo̱ chixyebal. 45 Eb laj pa̱banel aj judío, li queˈchal chirix laj Pedro, queˈsach xchˈo̱l chirilbal nak li Dios quixqˈue li Santil Musikˈej reheb li ma̱cuaˈeb aj judío. Gentiles nayeman ajcuiˈ reheb. 46 Queˈrabi nak yo̱queb chi a̱tinac saˈ jalan a̱tinoba̱l ut yo̱queb chixnimanquil ru li Dios. 47 Ut laj Pedro quixye: ―¿Ma cuan ta biˈ junak incˈaˈ ta̱ajok nak teˈcubekˈ xhaˈeb aˈin li xeˈcˈuluc re li Santil Musikˈej, joˈ nak xkacˈul la̱o? chan. 48 Ut quixtakla xcubsinquil xhaˈeb saˈ xcˈabaˈ li Ka̱cuaˈ Jesucristo. Ut eb aˈan queˈxtzˈa̱ma chiru laj Pedro nak ta̱cana̱k cuib oxibak cutan chic riqˈuineb.


LI AMIIWIL SA’ KOMONIL - The Pope Video\nTijoqo, re naq sa’ xk’a’uxlil eb’ li amaq’il tenamit, li tumin, li chaq’rab’, ut eb’ li majelal; laa’oqo aj kab’lahom re li sumseeraq’ik, li amiiwil; ut kawaq qach’ool laa’o winq ut ixq chi xk’eeb’al li quq’ re tenq’ank junelik, chirisinkil xna’aj li xik’ ilok, jo’ ajwi’ li pleetik.\nPaap Francisco – July 2021\nLi Santil Hu naxye, naq li naxtaw junaq ramiiw, naxtaw jun xnimal ru xsi maatan.\nNawaj raj xk’eeb’al junaq na’leb’ chirix xch’uutaleb’ li amiiwil, ut xik chik b’ayaq sa’ xchamal li na’leb’ a’in, re xkab’lankil jun tz’aqal amiiwil sa’ xyanqeb’ li poyanam, xb’aan naq jwal aajel ru, re wank sa’ junajil.\nAajel ru xtawb’al qib’, rik’ineb’ li ne’b’a’ ut eb’ li kub’enaqeb’. Rik’ineb’ li wankeb’ chire tenamit. Tento xnajtob’resinkil qib’ rik’ineb’ li wankeb’ xwankil, jo’ ajwi’ eb’ li neke’ k’eehok chi k’a’uxlak li tenamit, chi ink’a’ neke’xk’e xb’anol eb’ li majelal.\nTento elk chiruheb’ li majelal wank sa’ xyanqeb’ li komonil, a li kajwi’ juk’uk’ naxb’aanu, re elk sa’ li ak’ab’il wanjik.\nUt chixjunil a’in, jwal na ch’a’ajkok’ wi’chik anaqwank, xb’aan naq li chaq’rab’, li amaq’il tenamit, ut eb’ li puktesib’aal aatin, rajlal neke’xk’e li yalok u sa’ xyanqeb’ li poyanam, re numtaak ut sik’ok wankilal.\nLi sumwank ut sumseeraq’ik, a’an li xb’ehil rilb’al xyaalalil li qa wanjik, rik’in jun ak’il k’a’uxl, re xyu’aminkil rik’in kawil ch’oolej li yalok q’e na’uxmank wi’ xkab’lankil li usilal sa’ komonil.\nadminLI AMIIWIL SA’ KOMONIL 07.01.2021


ROMANOS 11 KEK - Moco qˈuiheb ta li queˈcoleˈ saˈ - Bible Gateway\nROMANOS 11 Kekchi (KEK)\nMoco qˈuiheb ta li queˈcoleˈ saˈ xya̱nkeb laj Israel\n11 Tinpatzˈ e̱re, ¿ma xeˈtzˈekta̱na̱c laj Israel xban li Dios chi joˈcanan? ¡Chi ya̱l nak incˈaˈ! La̱in ajcuiˈ aj Israel la̱in ut la̱in ralal xcˈajol laj Benjamín ut laj Abraham. 2 Li Ka̱cuaˈ Dios incˈaˈ quixtzˈekta̱na lix tenamit, li quixsiqˈueb ru junxil chokˈ ralal xcˈajol. ¿Ma incˈaˈ nequenau cˈaˈru tzˈi̱banbil saˈ li Santil Hu chirix laj Elías nak quitijoc chiru li Dios chixjitbaleb laj Israel? Quixye: 3 At Ka̱cuaˈ, quilajeˈxcamsi la̱ profetas ut quilajeˈxjucˈ la̱ artal; la̱in xincana injunes ut joˈcan ajcuiˈ la̱in, teˈraj incamsinquil. 4 Li Dios quichakˈoc ut quixye re: Sicˈbileb ru inban cuukub mil chi cui̱nk chokˈ cue. Eb aˈan incˈaˈ queˈxcuikˈib ribeb chixlokˈoninquil li yi̱banbil dios aj Baal, chan. 5 Joˈcan ajcuiˈ saˈ eb li cutan aˈin. Cuan ajcuiˈ li quixsiqˈueb ru li Dios riqˈuin lix nimal ruxta̱n usta moco qˈuiheb ta. 6 Moco riqˈuin ta xyehom xba̱nuhomeb nak quixsiqˈueb ru. Yal riqˈuin ban lix nimal ruxta̱n li Dios nak quixsiqˈueb ru. Cui ta quixsiqˈueb ru saˈ xcˈabaˈ xyehom xba̱nuhomeb, aˈan ma̱cuaˈ raj chic xban xnimal ruxta̱n li Dios. 7 Nakaqˈue retal nak moco chixjunileb ta laj Israel queˈxtau rusilal li Dios li yo̱queb chixsicˈbal. Caˈaj cuiˈ li sicˈbileb ru queˈxtau, usta moco qˈui eb ta. Ut li jun chˈo̱l chic queˈcacuubresi̱c lix chˈo̱leb ut incˈaˈ queˈxba̱nu li quiraj li Dios. 8 Joˈcaˈin tzˈi̱banbil saˈ li Santil Hu:\nQueˈcanaba̱c xban li Dios joˈ eb li a̱leb xchˈo̱l li incˈaˈ nequeˈxtau xya̱lal. Cuanqueb xnakˈ ru ut incˈaˈ nequeˈril cˈaˈru li us. Cuanqueb xxic ut incˈaˈ nequeˈraj rabinquil lix ya̱lal. Chalen anakcuan incˈaˈ nequeˈraj xtaubal xya̱lal.\n9 Tzˈi̱banbil ajcuiˈ saˈ li Santil Hu li quixye laj David nak quitijoc:\nEb li ninkˈe nequeˈxba̱nu chisukˈi̱k taxak chokˈ raylal saˈ xbe̱neb. Raylal taxak ta̱cha̱lk saˈ xbe̱neb re nak teˈxtoj rixeb lix ma̱queb li yo̱queb chixba̱nunquil.\n10 Cheˈmo̱yk ta li xnakˈeb ru re nak incˈaˈ chic teˈilok, ut incˈaˈ teˈxtau xya̱lal. Cheˈcˈutzla̱k ta li rixeb chi junaj cua xban li raylal li yo̱keb chixcˈulbal.\nLix colbaleb li ma̱cuaˈeb aj judío\n11 La̱in ninye nak usta queˈxtich rib laj judío, incˈaˈ queˈtˈaneˈ chi junaj cua. Naraj naxye nak usta queˈxtzˈekta̱na li Cristo eb laj judío toj naru teˈpa̱ba̱nk ut teˈcolekˈ. Xban nak queˈxkˈet ra̱tin li Dios eb laj judío, joˈcan nak li colba‑ib quiqˈueheˈ reheb li ma̱cuaˈeb aj judío re nak eb laj judío teˈxrahi ru li colba‑ib ut teˈxpa̱b li Cristo. 12 Xban nak queˈxkˈet li ra̱tin li Dios eb laj judío, li rusilal li Dios quiqˈueheˈ reheb chixjunileb li cuanqueb saˈ ruchichˈochˈ. Reheb raj laj judío li osobtesi̱c, aban queˈxtzˈekta̱na. Joˈcan nak quiqˈueheˈ reheb li ma̱cuaˈeb aj judío. Ut kˈaxal cuiˈchic li sahil chˈo̱lejil takacˈul nak teˈpa̱ba̱nk lix qˈuialeb laj judío ut teˈqˈuehekˈ saˈ ajl saˈ kaya̱nk la̱o li ac colbilo. 13 Anakcuan tina̱tinak e̱riqˈuin la̱ex li ma̱cuaˈex aj judío. La̱in taklanbilin xban li Dios chixyebal resil li colba‑ib e̱re. Ut ninqˈue xlokˈal lin cˈanjel. 14 Ma̱re chi joˈcan teˈyotˈekˈ xchˈo̱leb laj judío li cuech tenamitil ut teˈxpa̱b li Cristo joˈ xeba̱nu la̱ex ut teˈcolekˈ. 15 Xban nak queˈtzˈekta̱na̱c laj judío, li ma̱cuaˈeb aj judío queˈcˈameˈ saˈ usilal riqˈuin li Dios. Ut kˈaxal numtajenak li xlokˈal nak eb laj judío teˈcolekˈ. Chanchan teˈcuacli̱k chak chi yoˈyo saˈ xya̱nkeb li camenak. 16 Cui kˈaxtesinbil saˈ rukˈ li Dios li xbe̱n caxlan cua na‑el, kˈaxtesinbil ajcuiˈ lix comon. Ut cui kˈaxtesinbil saˈ rukˈ li Dios lix xeˈ li cheˈ, kˈaxtesinbil ajcuiˈ chixjunil li rukˈ. Aˈin naraj naxye: Xban nak li Dios quixsicˈ ru laj Abraham, joˈcan nak sicˈbil ajcuiˈ ruheb li ralal xcˈajol. 17 Texinjuntakˈe̱ta riqˈuin li cheˈ olivo. Eb laj judío chanchan li cha̱bil cheˈ aubil ut chˈolaninbil chi us. Aban cuan li rukˈ qui‑isi̱c ut aˈan retalil eb laj judío li queˈtzˈekta̱nan re li Cristo. Ut la̱ex li ma̱cuaˈex aj judío chanchanex li rukˈ li cheˈ li moco aubil ta. Yal xjunes quimok chak. Ut anakcuan yo̱quex chi tzˈako̱nc riqˈuin li usilal li quiyechiˈi̱c re laj Abraham xban li Dios. 18 Joˈcan nak mexnumta chiru li rukˈ li cheˈ li queˈisi̱c xban nak la̱ex yal rukˈex ajcuiˈ li cheˈ. Chenauhak nak moco la̱ex ta nequexqˈuehoc xyuˈam lix xeˈ li cheˈ, aban lix xeˈ naqˈuehoc e̱yuˈam la̱ex. 19 Ma̱re te̱ye la̱ex, queˈisi̱c li rukˈ li cheˈ re nak la̱o toletzekˈ saˈ xnaˈajeb. 20 Ya̱l ajcuiˈ nequeye, aban xban nak incˈaˈ nequeˈpa̱ban joˈcan nak queˈisi̱c. Ut la̱ex chic quexletzeˈ saˈ xnaˈajeb aˈan xban nak nequexpa̱ban. Joˈcan nak chexucua ru li Dios ut me̱nimobresi e̱rib. 21 Cui li Dios quirisi eb laj judío, li tzˈakal rukˈ li cheˈ, ¿ma tojaˈ ta chic la̱ex incˈaˈ texrisi cui incˈaˈ texpa̱ba̱nk? 22 Cheqˈuehak retal nak kˈaxal cha̱bil li Dios, abanan najoskˈoˈ ajcuiˈ saˈ xbe̱neb li nequeˈtzˈekta̱nan re li Cristo. Riqˈuin cacuil a̱tin narakoc a̱tin saˈ xbe̱neb li nequeˈkˈetoc re li ra̱tin. Cha̱bilak e̱riqˈuin la̱ex cui texcua̱nk junelic saˈ li rusilal. Cui incˈaˈ nequexcuan saˈ li rusilal tex‑isi̱k ajcuiˈ la̱ex. 23 Joˈcan nak cui eb laj judío teˈpa̱ba̱nk, eb aˈan teˈletzekˈ cuiˈchic saˈ lix to̱naleb. Li Dios nim xcuanquil chixcˈulbaleb cuiˈchic ut chixcuybal lix ma̱queb. 24 La̱ex ma̱cuaˈex aj judío, nequexinjuntakˈe̱ta riqˈuin li cheˈ olivo li yal quimok chak. Quex‑isi̱c riqˈuin li cheˈ aˈan ut quexletzeˈ saˈ li aubil cheˈ. Eb laj judío nequebinjuntakˈe̱ta riqˈuin li tzˈakal rukˈ li cheˈ olivo li aubil. Incˈaˈ chˈaˈaj nak teˈletzekˈ cuiˈchic xban li Dios riqˈuin li aubil cheˈ xban nak aˈaneb tzˈakal rukˈ li cheˈ.\nLi Dios naruxta̱na ruheb chixjunileb\n25 Ex herma̱n, nacuaj nak te̱nau jun li naˈleb mukmu nak quicuan, li quicˈutbesi̱c chak xya̱lal chicuu. Cui te̱nau aˈin incˈaˈ te̱nimobresi e̱rib riqˈuin xcˈoxlanquil nak cuan e̱naˈleb. Eb laj judío li incˈaˈ queˈpa̱ban queˈcacuubresi̱c lix chˈo̱leb. Abanan eb aˈan teˈpa̱ba̱nk ajcuiˈ nak talajeˈpa̱ba̱nk lix qˈuialeb li ma̱cuaˈeb aj judío. 26 Joˈcan nak teˈcolekˈ chixjunileb laj Israel joˈ tzˈi̱banbil retalil saˈ li Santil Hu li quixye li Dios:\nAran Sión ta̱cha̱lk chak laj Colonel ut aˈan tixcuy xma̱queb li ralal xcˈajol laj Israel.\n27 Ut la̱in tincuyeb xma̱c joˈ quinye reheb nak quinqˈue li contrato reheb junxil.\n28 Xban nak eb laj judío queˈxtzˈekta̱na li colba‑ib, moco cuanqueb ta saˈ usilal riqˈuin li Dios. Aˈan quicˈulman re nak texpa̱ba̱nk la̱ex li ma̱cuaˈex aj judío. Abanan li Dios naxraheb laj judío saˈ xcˈabaˈeb lix xeˈto̱nil yucuaˈeb xban nak eb aˈan ac sicˈbileb chak ru xban li Dios. 29 Li Dios incˈaˈ naxjal xcˈaˈux riqˈuin li cˈaˈru naxyechiˈi ke, chi moco naxjal xcˈaˈux nak quixsicˈ ku. 30 Ut la̱ex, li ma̱cuaˈex aj judío, la̱ex aj kˈetol ra̱tin li Dios nak quexcuan chak. Ut eb laj judío queˈxkˈet ajcuiˈ chak ra̱tin li Dios. Joˈcan nak la̱ex chic x‑uxta̱na̱c e̱ru xban li Dios. 31 Eb laj judío queˈxkˈet chak ra̱tin li Dios. Abanan ta̱cuulak xkˈehil nak teˈpa̱ba̱nk ut teˈuxta̱na̱k ajcuiˈ ruheb xban li Dios joˈ nak x‑uxta̱na̱c e̱ru la̱ex. 32 Li Dios quiril nak chixjunileb li cuanqueb saˈ ruchichˈochˈ aj ma̱queb. Joˈcan nak quixcanabeb chixba̱nunquil lix ma̱usilaleb xbaneb lix kˈetba a̱tin. Aban toj cuan ajcuiˈ ruxta̱n li Dios saˈ xbe̱neb. 33 Relic chi ya̱l nak kˈaxal numtajenak li ruxta̱n li Dios. Aˈan naxnau chixjunil. Numtajenak cuiˈchic lix naˈleb. Ma̱ ani nataˈoc ru chanru nak narakoc a̱tin. Ut ma̱ ani nataˈoc ru li naxba̱nu. 34 Joˈcaˈin tzˈi̱banbil saˈ li Santil Hu: Ma̱ ani nanaˈoc re xcˈaˈux li Ka̱cuaˈ. Ma̱ ani naru naqˈuehoc xnaˈleb. 35 Ma̱ ani naru naqˈuehoc cˈaˈru re li Dios re nak ta̱qˈuehekˈ ta cuiˈchic re̱kaj re xban li Dios. 36 Chixjunil li cˈaˈ re ru cuan, riqˈuin li Dios nachal chak. Li Dios quiyi̱ban re chixjunil ut aˈan aj e̱chal re chixjunil. Lokˈoninbil taxak li Ka̱cuaˈ Dios chi junelic kˈe cutan. Joˈcan taxak.